Kun.uz Давлат божхона қўмитаси билан ҳамкорликда туркум кўрсатувларни бериб бора бошлайди. Бундан мақсад – божхона чегараси орқали турли ашёларни (олтин, валюта, заргарлик буюмлари, дори-дармонлар, чорва моллари, транспорт воситалари каби) олиб ўтиш тартиби ҳақида аҳолини хабардор қилиш.\nИлк кўрсатувда Давлат божхона қўмитаси бош инспектори Элёр Ҳакимов божхона чегараси орқали дори-дармон маҳсулотларини олиб ўтиш тартиби қандай, бунда нималарга эътибор қаратиш зарур деган саволларга жавоб беради.\n— Амалдаги қонунчиликка асосан, жисмоний шахслар божхона чегараси орқали қандай транспорт воситасида кириб келганидан қатъи назар, белгиланган меъёрлар доирасида олиб кириши мумкин. Бу ҳолатда жисмоний шахс олиб кираётган дори воситаларини декларациялаш оғзаки тартибда бўлади.\nУмуман, дори воситаларини олиб кириш ва олиб чиқиш тартиби Вазирлар Маҳкамасининг «Дори воситалари ва тиббий буюмларни жисмоний шахслар томонидан шахсий фойдаланиш учун олиб кириш ҳамда олиб чиқиш тартиби тўғрисида»ги низомга мувофиқ амалга оширилади.\nЖисмоний шахслар бирор ҳужжат тақдим этмаган ҳолда шахсий фойдаланиш учун қуйидаги миқдордаги дориларни олиб кириши ёки олиб чиқиши мумкин:\nқаттиқ (таблеткалар, дражелар, гранулалар, кукунлар, капсулалар) дори шакллари учун – 100 бирликдан ортиқ бўлмаган;\nэритма тайёрлаш учун қўлланиладиган кукунлар учун – 500 граммдан ортиқ бўлмаган;\nинфузион эритмалар ва орал (оғиз орқали) қўлланиладиган эритмалар учун – 500 миллилитрдан ортиқ бўлмаган;\nташқи дорилар, яъни суртма геллар, мазлар – 200 миллилитрдан ёки 200 граммдан ортиқ бўлмаган меъёр белгиланган.\nМасалан, парацетамол учун 5 ўрам, аспирин учун 5 ўрам ва ҳакозо. Кетонал мазини оладиган бўлсак, ундан 5та тубик ва ҳар бир тубики 200 гр.дан ошмаслиги талаб этилади.\nДори воситалари ва тиббий буюмлар ишлаб чиқарувчининг ўрамида бўлиши керак. Яъни улар банкада ёки пакет ўрамларда олиб ўтиш ҳолатлари бўлмаслиги лозим. Бундай ҳолатда фуқаро божхона органи ходими томонидан тўхтатилиб, экспертиза тайинланишига сабаб бўлади. Натижада ортиқча вақт йўқотади.\nАлоҳида таъкидлаш ўринли, белгиланган меъёрдан ошмаган дори-дармонлари бор фуқаро бемалол оғзаки декларациялаш тартибида яшил йўлакдан ўтиши мумкин.\nЎзбекистонда гиёҳвандлик воситалари, психотроп моддалар ва прекурсорларни божхона назорат постлари орқали олиб кириш, олиб чиқиш ва олиб ўтишга ҳам маълум бир шартларда йўл қўйилади. Яъни айримлар воситалар ва моддаларга рухсат берилса, баъзилари тақиқланади. Бундай воситалар ва моддалар рўйхати Вазирлар Маҳкамасининг 330-сон қарори билан тартибга солинган.\nДори воситаларини олиб ўтиш тартибига асосан, маълум бир гиёҳвандлик воситалари, психотроп моддалари ва прекурсорларни олиб ўтиш, олиб чиқиш ва олиб кириш тақиқланган, айримларига рухсат берилган.\nГиёҳвандлик воситаларини 7 суткалик эҳтиёждан ортиқ бўлмаган миқдорда олиб киришга яшаган ёки бўлиб қайтган мамлакатининг тиббиёт муассасаси томонидан берилган, даволаш курсининг тавсия этиладиган сони кўрсатилган ҳужжатлар мавжуд бўлганда рухсат берилади.\nЖисмоний шахслар томонидан шахсий фойдаланиш учун психотроп моддаларни яшаган ёки бўлиб қайтган мамлакатининг тиббиёт муассасаси томонидан берилган ҳужжат тақдим этилмасдан турли номдаги 5 тагача даволаш препаратларини ва улардан ҳар бирининг иккитадан ортиқ бўлмаган ўрамини даволаш курси доирасида олиб кириш ва олиб чиқишда рухсат берилади.\nЎтказиш пунктларида божхона чегарасини кесиб ўтишда жисмоний шахслар уларда гиёҳвандлик воситалари ва психотроп моддалар борлигини декларацияда қайд этишлари шарт, бунда гиёҳвандлик воситалари учун – божхона органига жисмоний шахснинг яшаш ёки бўлиш мамлакати тиббиёт муассасаси томонидан берилган, дори воситасининг номи, унинг дори шакли ва даволаш курсининг тавсия этиладиган сони кўрсатилган ҳужжат тақдим этилиши керак.\nЖисмоний шахсларда ортиқча доира воситалари бўлса, декларациялаш тартиби асосида қизил йўлакдан олиб ўтиш тавсия қилинади. Чунки ортиқча юкни кўриб чиқиш масаласи йўловчи томонидан божхона идорасига тақдим этилган ҳисобланади ва кўриб чиқишда енгиллик беради.


Марказий сайлов комиссияси ахбороти\nЖорий йил 23 июль куни мамлакатимизда Ўзбекистон Республикаси Президенти сайлови кампаниясига старт берилди. Шунингдек, 28 июль куни ўтказилган матбуот анжуманида сайлов логотипининг тақдимоти ўтказилди.\nМазкур тақдимотдан сўнг логотип, унинг ранглари, тузилиши ва дизайни хусусида ижтимоий тармоқларда кўплаб фикр-мулоҳазалар билдирилди.\nУшбу муҳокамаларда билдирилган таклифлар Марказий сайлов комиссиясининг ишчи гуруҳи томонидан соҳа мутахассисларини жалб қилган ҳолда ўрганилди. Ўрганишлар натижасида логотипга айрим имловий тузатишлар киритилди.\nМарказий сайлов комиссияси мамлакатимиз жамоатчилиги сайлов жараёнларига бефарқ эмаслигини эътироф этади ва ўз миннатдорлигини билдиради. Келгусида ҳам Марказий сайлов комиссиясининг фаолияти борасида билдирилган ҳар қандай холис фикр-мулоҳаза эътиборсиз қолмайди.


Чақирилувчилар Ватанга садоқат қасамёдини қабул қилди\nЧақирилувчилар Ватанга садоқат қасамёдини\nМуддатли ҳарбий хизматга чақирилган аскарлар Ватанга содиқлик қасамёдини қабул қилди. Маросимда «Газета.uz» фотомухбири Евгений Сорочин иштирок этиб, чақирилувчиларнинг ота-оналари билан суҳбатлашди.\n24 апрель куни Мудофаа вазирлигига қарашли ҳарбий қисм ва муассасаларда муддатли ҳарбий хизматга чақирилган аскарларнинг қасамёдига бағишланган тантанали маросимлар бўлиб ўтди. Тадбирлар Ўзбекистоннинг барча ҳарбий округлари, ҳарбий қисм ва муассасаларида бўлиб ўтди. Пойтахтдаги маросим Қуролли кучлар давлат музейи ҳудудидаги «Ватанга қасамёд» ёдгорлиги олдида бўлиб ўтди.\nМудофаа вазирининг биринчи ўринбосари – Қуролли кучлар бош штаби бошлиғи, генерал-майор Шуҳрат Холмуҳамедов мудофаа вазирининг аскарларга табригини ўқиб эшиттирди.\nВазир ўринбосари Шуҳрат Холмуҳамедов (чапдан биринчи)\n«Ҳар бир эркак Ватан, ота-она олдида қасамёд қилиши шарт, – дейди ҳарбий қисм командири, подполковник Азиз Аҳмедов «Газетa.uz»га. – Бу ҳаётда бир маротаба бўлади... Қасамёд тантанали маросим, чунки тадбирда аскарларнинг яқинлари иштирок этишади ва улар ёшларнинг Ватанга садоқат қасамёдини қабул қилиб, уни ҳимоя қилиш масъулиятини ўз зиммаларига олганликларига гувоҳ бўлади».\nҚасамёд қилган барча аскарлар шу йилнинг баҳорида ҳарбий хизматга келган. Улар 20 кун давомида умумий ҳарбий низомлар, маънавий-маърифий, сафланиш, жисмоний, ўт очиш, муҳандислик ҳамда бошқа махсус интизом бўйича тайёргарликдан ўтди, дейди Азиз Аҳмедов.\n«[Энди] уларда жанговар руҳ бор. Бу вақт ичида улар мустақил бўлиб, ўзлари учун масъулиятни ҳис қилишни бошлашди», — дея қўшимча қилди подполковник.\nОфицернинг айтишича, қасамёддан кейин ҳарбий хизматчиларнинг ҳаёти ўзгаради. Маросимга қадар улар нарядга чиқишмасди, қоидабузарликлар учун улар интизом устави бўйича жазоланмасди.\nАзиз Аҳмедовнинг айтишича, қасамёд қилган ҳарбий хизматчилар содир этган жинояти учун Жиноят кодекси ва интизом уставига мувофиқ жазоланади. Ҳарбий хизматни ўтаб бўлгач, улар ҳам барча фуқаролар сингари фақат Жиноят кодексига мувофиқ жавобгар бўладилар, бироқ ҳарбий сирни тарқатмаслик мажбуриятини ўзида сақлаб қолади.\nАскар Бобуршоҳ Зоҳиджоновнинг отаси Бобуржон Йўлдошевнинг айтишича, у ўғлининг синфдошлари ва бошқа яқинлари билан бирга Наманган вилоятидан келган. Чақирилувчиларнинг қасамёд қабул қилиш санаси ҳақида унга бўлим командири хабар берган.\n«Ўғлим 14 январда туғилган — бу рамзий маъно. Болалигидан у ҳарбий бўлишни орзу қилган. Онаси хавотирда эди, лекин бу унинг Ватан олдидаги бурчи. Нега энди юбормаслик керак экан? Муддатли ҳарбий хизматни ўтаб бўлгач, у олий ҳарбий таълим муассасаси – Миллий гвардияга ўқишга кирмоқчи», — деди Бобуржон Йўлдошев.\nУнинг қўшимча қилишича, маросимдан сўнг кечки соат 18:00гача аскарларга ҳарбий қисмдан жавоб берилди. Бу вақтда оила Тошкентда яшовчи қариндошлариникига бориб, ош пиширишади.\nЯна бир ота, Илдар ўғлини кўриш учун Самарқанддан келган. Унинг сўзларига кўра, унинг ўзи Совет Иттифоқи даврида Карелияда армияда хизматда бўлган.\n«Ўғлимнинг ишда омади келмади, армияга боришини айтди. У киришга ҳаракат қилди. Қайси қўшинда хизмат қилишнинг фарқи бўлмаса-да, техникалар билан ишлайдиган қўшинларга киришга ҳаракат қилди... Мен ўғлимдан хавотир олмадим. Аксинча, унинг дунёқараши кенгайиб, армия нималигини, ота-она кимлигини ҳис қилишига ҳаракат қилдим».\nИлдар ўғли ва оиласи билан\nИлдар ўғлини кўрганини, кўзлари кўзларига назари тушганини айтди.\n«Мен уни унчалик соғинмадим. У ўзини эркакдек ҳис қилиши керак. Агар у ҳарбий хизматни давом эттирмоқчи бўлса, бунга қарши эмасмиз. Ҳамма эркаклар хизмат қилгани каби у ҳам хизмат қилсин», — дейди у.\nЮлияга маросим санаси ҳақида ўғли Илхон телефон орқали маълум қилган. У Навоийдан келган.\n«Унга ҳаммаси ёқаётганлигини, яхши овқатлар беришаётганини айтди. Мен унга: агар ўқишга кирмасанг, армияга борасан, дердим. Лекин у ўқишга кирди. У ҳозирда Москвада чет тили бўйича сиртқи таълимда таҳсил олади. Унга армия ҳам зарар қилмайди, деб қарор қилдим. У жисмонан яхши формада бўлишини хоҳлардим. Ишга кирадиган пайт бу унга ас қотишини уйлаб, ўғлимга барибир армияга бор, дедим», — дейди у.\nЮлиянинг қўшимча қилишича, агар ўғли ҳарбий хизматни давом эттирмоқчи бўлса, унга қаршилик қилмайди.\nФотосуратлар муаллифи Евгений Сорочин.\nМатн ва барча график материалларга бўлган ҳуқуқлар «Газета.uz» нашрига тегишли. «Газета.uz» интернет-нашрида эълон қилинган материаллардан фойдаланиш шартлари билан қуйидаги ҳаволада танишишингиз мумкин.


Ҳиндистон ва Эрон Чобаҳор портини ривожлантириш бўйича келишувни имзолади\n16:28 / 23.05.2016\nЭрон ва Ҳиндистон ҳукуматлари, Эроннинг Чобаҳор портини ривожлантиришга оид икки томонлама келишувни имзолади. Расмий Деҳли ва Теҳрон, Чобаҳорни Чобаҳор-Зоҳидон-Заранж транспорт йўлагининг йирик портига айлантирмоқчи.\nҲужжатларни имзолаш маросими, Теҳронга ташриф буюрган Ҳиндистон бош вазири Нарендра Моди ва Эрон президенти Ҳасан Руҳоний ўртасида бўлиб ўтган музокаралар якунида ташкил этилган.\nTimes Now телеканалининг хабар қилишича, Indian Ports Global Private ва Эроннинг Arya Banadar компаниялари Чобаҳор портини ривожлантиришнинг биринчи босқичи юзасидан келишувни имзолаган. Унга кўра, иккита терминал ва 5та мултимодал бандаргоҳ барпо этилади. Ҳиндистоннинг EXIM bankи эса, мазкур битимни молиялаштириш учун 150 млн доллар ажратади. Умуман, Ҳиндистон томони ушбу битим учун 200 млн доллар ажратади.\nУмуман, Ҳиндистон ва Эрон 2015 йили Чобаҳор порти бўйича англашув меморандумини имзолаган эди. Ҳиндистон портни ривожлантириш баробарида Чобаҳор-Зоҳидон-Заранж автойўли воситасида билан Покистонни айланиб ўтган ҳолда, Марказий Осиё минтақасига йўл очади.


Луқмон Бўрихон. Алдоқчи тунлар (ҳикоя) | www.ziyouz.uz\nБош саҳифа Ўзбек насри онлайн антологиясиЛуқмон Бўрихон (1965)Луқмон Бўрихон. Алдоқчи тунлар (ҳикоя)\nЛуқмон Бўрихон. Алдоқчи тунлар (ҳикоя)\nШом қоронғуси қуйилиб келаётган бир пайтда Нур қўрбоши харсангтошлар панасидан бош кўтариб, кенг ялангликдаги қишлоғи томон маъюс-маҳзун термилди.\nЁ раб, ҳувиллаб ётган манов харобазор наҳот унинг ота маскани?! Қани, қир бағрида ёйилиб юрувчи сурув-сурув қўй-қўзилар? Қани, бутун қишлоқни қий-чувга кўмиб юборадиган болалар? Сув баҳона, булоқ бошига қимтиниб-қимтиниб йиғилувчи қиз-жувонлар қани?\nНур қўрбоши ўз қишлоғига уч баҳору уч қишдан бери бу қадар яқин келмаган, ҳувв, ўша илиқ кўклам саҳарида ўн байталга\nбир дунё қоракўл тери юклаб, қаршилик савдогарлар билан Қашқар тарафларга отланганида сафарининг бунчалик узайиб кетишини сира-сира кутмаган эди. Ўшанда отаси — кекса чорвадор бой кўзларидан ўт чақнаб турган йигирма беш яшар ўгиини, одатдагидек, ишонч билан фахрлана-фахрлана кузатиб қолганди.\nАммо атиги бир йиллик бу сафар қайроқдек Нур бойваччага ҳам нақ бир аср чўзилгандай бўлди. Ҳайбатли-ҳайбатли тоғлардан ошиб, қаҳратоннинг совуқ шамолларига қоришиб, олис Қашқар бозорларига ҳам етиб келган аллақандай инқилоб тўғрисидаги мишмишлар ҳамма мусофирлар қатори уни ҳам ташвишлантириб қўйганди. Айниқса, кетар пайти орқасида чирқираб қолган бир яшар ўғилчасини ўлардай соғинганидан кўнглига қил сиғмасди. Шу сабаб, гоҳо, савдони ҳам йиғиштириб, ўтар-қайтар болакайларни томоша қилиб ўтирар, уларга кўп-кўп совғалар улашар эди. Охири, сабр косаси лиммо-лим тўлиб, илк кўклам кунларидан бирида, шерикларини қистай-қистай йўлга чоғланди. Соғинчу интизорликда бойваччадан ками йўқ дўстлари ҳам жон-жон дея отларга қамчи босдилар.\nУлар йўллар айрилар сарҳадда узоқ-узоқ хайрлашишди.\nЎша йили кўклам хийла иссиқ келиб, қор-музлар ҳил-ҳил эриб оқар, кенг қир бағриларию сайҳонликларда кўм-кўк ўт-ўланлар гуркираб ётар, гул-чечакларнинг товусдек таровати кўрган кўзни қувонтирар эди. Аммо, соғинчини ичига сиғдиролмаган Нур бойвачча орқа-олдига қарамай, шошиб-тошиб йўл босарди.\nБир пайт, қадрдон қишлоғига ярим кунлик йўл қолган бир маҳал, тор бир ялангликда бир тўп отлиқлар олдини тўсиб чиқишди.\nНур қўрбоши чавандозларнинг важоҳатидан ўтакаси ёрилса-да, улар ичидаги ҳамқишлоғини, қишлоқ оқсоқолининг арзанда боласини таниб, ҳаяжон билан отидан сакраб тушди.\n— Ассалому алайкум, — деди қучоқ очиб кўришувга чоғланиб. Лаб-лунжи қувончдан ёйилиб кетганди.\nАммо ҳамқишлоқ Сулаймон арғумоғини чир-чир айлантираркан, қуруққина саломлашди:\n— Яхши етиб келдингми?\nНур бойвачча анграйди-қолди: ё, Оллоҳ, қишлоқ оқсоқолининг муллаваччаўғли Сулаймонми шу?! Ё, ажаб, нозиккина, сипогина, қўй оғзидан чўп олмаган йигитча эди-ку? Мунча қаҳру ғазаб, мунча шиддат қайдан келди унга?! Елкасида антиқа милтиқ, уст-боши кирчил, соч-соқоли ўсиқ, бу не ҳои?!\n— Оғир бўл, Нур, — деди Сулаймон от жиловини маҳкам тортиб. — Кўргулик! Ҳаммаёқда инқилоб балоси!\nЭмишки, уч ойча илгари қишлоқни қизил қўшин мўр-малахдек босибди. Мол-мулкка кўз олайтирибди, занғарлар! Қишлоқ оқсоқоли номусига чидаёлмай, ҳовлисида амирлардек кезиниб юрган аскарларга ўроқ олиб ташланган чоғ қизил қўмондон какликдек отиб ташлабди уни! Сулаймон эса деразадан чиқиб қочганмиш. Нурбекнинг отасидан уч хум олтин талаб қилиб, уни отхонага қамаб қўйишибди. Бечора чолни ёзилгани ҳам олиб чиқишмабди, «Отхона кенг, билганингни қилавермайсанми, аҳмоқ», дея қаҳ-қаҳ уришибди. Эртасига, қовуғи ёрилиб, ўша кечаёқ тинчиган қарияни оиган хачирдек ташқарига судраб ташлашибди.\nБошидан тўқмоқ егандек, аллақачонлар ялпайиб ётган Нур бойвачча, бир маҳал, гўё, тўсатдан уйқуси ўчган инжиқ гўдакдай увв тортиб юборди.\n— Отажо-о-он, увввв, ота-а…\nУ тошлоқ ерни алам билан муштлар, ғужанак бўлиб типирлар эди.\nБойваччанинг жазавасидан асов тулпорлар ҳам ҳайратлангандай тек қотдилар. Чавандозлар бирин-кетин отлардан тушиб, лекин жиловларни қўлдан қўймай, ерга тиззалаб ўтиришди. Сулаймон қисқагина мунгли тиловат қилди.\nФотиҳадан сўнг тўдабоши ҳамон ўзини босолмай, ҳиқиллаб ётган аламзаданинг елкасига жундор қўлини қўйиб:\n— Исломнинг турк навкарина кўз-яш ярашмас, — деди хиёл бошқа лаҳжада.\nНур бойвачча, «эса, нима қилай», дегандек, ёшли кўзла-рини унга қаратди. Атрофдагилар, худди шуни кутиб турган каби, чувиллай кетдилар:\n— Қонга қон! Ал-қасос!\n— Ҳеч кимнинг дарди сеникидан кам эмас, — деди Сулаймон қамчи сопи билан йигитларга ишора қилиб.\nНур бойвачча чангга беланиб қад тиклади, хўрсинди. Сўнг, тоғлар ортидаги қишлоғи тараф ғамгингина қараб тураркан, пичирлади:\n— Менга ҳам яроғ беринг…\nУнинг нақ икки йилга чўзилган қонли сафари худди шу тошлоқ сойдан бошланди.\nУлар ўша куниёқ Анвар пошшонинг буюк лашкарига қўшилиш ниятида Бойсун тоғлари томон йўл олдилар.\nКечга яқин бир тубсиз жар лабидаги сўқмоқдан ўтиш арафасида Нур бойвачча ёнма-ён от йўрттириб бораётган Сулаймонга ботинмайгина кўз ташлаб, ўғли ҳақида сўради. Сўради-ю, гўё, яна нохуш хабар эшитадигандай, дами ичига тушиб, юраги бежо ура кетди.\n— Ўғлинг, — деб гап бошлади Сулаймон, сочқин ўйларини бир зум йиғиб, — ўғлинг Нишон хизматкорнинг қарамоғида, хотининг… ўшанга тегди, ярамас …\nУ гапини тугатар-тугатмас, Нур бойвачча отига аччиқ қамчи тортди.\nНурбек бир чақиримча жойдан от бошини қайириб, яна тўдага қўшилди. Уни ҳайрон кузатиб турган чавандозлар бир-бирларига маъноли-маъноли қараб олдилар.\nҲамқишлоқнинг завқи Сулаймонга ҳам юққанди. У бошларини силтаб-силтаб пишқираётган Нурбекнинг отига ҳавас билан тикиларкан:\n— Тулпорингга беш кетаман-да, Нур, — деди. — Тоштуёқмисан, тоштуёқ!\nБойвачча синиқ жилмайди.\nТоштуёқ! Нурларнинг бутун воҳага донғи кетган дулдули! Кўпкариларнинг кўрки эди у! Улоқни тишлаб узатарди-я, жонивор?! Айниқса, пойгаларда қанотсиз учишини айтмайсизми?!\nНурбек Тоштуёқнинг ёлларини меҳр билан силай-силай, яна беихтиёрўғлини ўйлаб кетди. Хаёлан, уни Тоштуёққа мингазиб, чавандозликка ўргатди… қилич сермаш, ўқ отишни машқ қилдирди.\n«Ўғлим, бардам бўл!» — деб пичирлади Нур ич-ичида ва ташида оғир хўрсинди. Бу хўрсиниқ яна икки йил бўғзини куйдириб юришидан ҳали хабарсиз эди у!\nЭртасига, пешин намозидан сўнг, бойвачча ғўдайган ёшгина навкардан бир қулоч тасма топиб, ўғлига атаб келти-раётган, ёғочдан устакорлик билан ясалган ўйинчоқ тойни бўйнига дурбиндай осиб олди.\nЎша ғаройиб кийимли савдогарнинг лаби-лабига тегмай таърифлашича бу матоҳ нақ Фарангистонда ясалган эмиш.\nҚаҳрли, суронли дамлар… Жангу жадал — Қашқар бозорида мол сотиш эмаслигини Нур бойвачча лаҳза сайин ҳис қила борди. Ўгиининг ҳидига зор думоғи қон иси, ўқ-дори исига кўникди. Ҳатто, бу исларсиз туролмайдиган, кўзи тиниб, боши айланадиган азобга йўлиқди. Шу сабабданми, ҳар қалай, у савашларда шердек олишар, сачраётган қонни кўриб телбаларча хахолар эди.\nБир оқшом, сийрак арчазор устида адашиб чарх ураётган тўрғайга хаёлчан термулиб турган Нурбек, шундоқ ёнгина-сида, бўйнидаги ўйинчоқ тойга ошуфта тикилаётган сардорни сезмай қолди.\n— Ўғлонимизни Оллоҳ паноҳ этсин! — деди сардор жилмайиб. Бойвачча ҳайратланиб унга юзланди.\nЎғли борлигини у қайдан билди?! Сулаймон айтдимикан, ё? Унда «ўғлонимиз» демоқнинг боиси не? Ё, сардорнинг ҳам ўғли бормикан?\nНурбек тўдабошининг меҳрли тилагидан бўшашиб, қўлини кўксига қўйди:\n— Ташаккур, афандим…\nУларнинг сардори Истанбул тарафлардан келган бўлиб, Анвар пошшонинг ишонган ноибларидан бири экан. Қизиллар орасида “Қари қоплон” лақаби билан донг чиқарган бу саксон яшар чолнинг ғоят тетиклиги ҳаммани ҳайратга соларди. Ҳатто, ҳарбиарнинг бирида оғир яраланиб ётса ҳам хийла вақт кўзлари чақнаб турди. Ниҳоят, «Оллоҳа шукрлар… боболар юртина шаҳид бўлмак насиб этмиш…», дея энтика-энтика жон берди.\nЎшанда Нур бойваччанинг қилич тутганига роса бир йил тўлган эди. «Қари қоплорфнинг мурдаси совимай туриб, қўрбошилик даъво қилмиш бир чақчайган ғаламисни у қоқ оғзидан отиб ташлади. Сўнг, ўша чошгоҳ улуғ қарияни иззат-икром билан кўмишгач, Нурбекнинг ўзи усталик билан йигитларни савашга бошлаб кирди. Энди, у — Нур қўрбоши эди!\nКўп ўтмай, Анвар пошшо ҳам дайди ўққа учди-ю, «буюк лашкар» тўзғиб қолди. Беклар, понсодлар ҳокимлик талашиб, бир-бирларига тиғ кўтардилар. Анчадан буён саросимада юрган қизил қўшиннинг елкасига офтоб тегди.\nНур қўрбоши эса эси борида этагини йиғди-ю, юзтача навкарини бошлаб, яна изга — ўз қишлоғи ёққа қайтди. Улар ёи-йўлакай — Оқбош овули атрофида катта биртўдага йўлиқишди. Учраган тўда сардори Нурбекни менсимай, унинг бўйнидаги фаранги ўйинчоқни яйраб-яйраб мазах қилди.\n«Ҳали гўдак экансан-ку, ота ўғил, йигитларни менга топшир, ҳақи учун бошқа зўр ўйинчоқ топиб бераман», дея қаҳ-қаҳ отди. Бироқ ўша тунда, унинг ўзи саксон азаматини «гўдак»ка мерос қолдириб, заҳарланган қовурдоқдан тил тортмай қулади.\nЎша йили Нур қўрбоши Бойсунтоғ этакларида ивирсиб қолиб кетди. Лаънати қизил қўшин деганлари дақиқа сайин кучайиб борар, ҳар учраган сайҳонлик, ҳар учраган довонда милтиқ ўқталиб турар эди.\nНурбек йигитларини зимдан кузатаркан, улар ҳам, ўзидан баттар, ҳориб, эзилиб бораётганини, милтиқларгумбуридан, қиличлар жарангидан безиб боиганини ҳис қиларди. Қайсидир кеч, полвон йигитлардан бири ўзини жардан ташлаб юборди. Раҳматликнинг изидан ҳавас билан қараб қолмиш навкарларнинг шивир-шивирича, ҳув, қир этагида бечоранинг ўйнаб-ўсган овули қолиб кетаётир экан.\nШундай қақшаган кунларнинг бирида улар кенг ялангликда бемалол чувалашиб, еб-ичишаётган ёғий устидан чиқиб қолишди!\nАввалига, Сулаймон уч азаматини ёнига олиб, қай бир арча панасида, босмачилардан кўра командирларидан бекиниб, хотиржам қартабозлик қилаётган тўрт соқчини қўйдай бўғизлаб келди.\nАндан сўнг, қонсираб, тўлқинланиб турган юз йигирма нафар чавандоз баб-баравар отлар жиловини бўшатишди. Кенг ялангликни ваҳший қийқириқлар қоплаб кетди.\n— Ўқ отилмаси-и-ин! Фақат бурдала-а-анг, бурдаланг! — дея ўкирарди кўзи қонга тўлиб, қуюндек чарх уриб бораётган қўрбоши. Унинг бўйнидаги ўйинчоқ той шиддатдан афсунгардек силкинар, гўё сардорини тортқилаб-тортқилаб қирғинга ундаётгандай кўринар эди.\nБуткул ваҳимада қолган ҳангу манг қизиллар палапартиш ўқ уза-уза дуч келган ёққа тумтарақай қоча кетдилар. Жанг ҳидини сезган отлари эса аччиқ-аччиқ кишнар, қозиқлари атрофида чир-чир айланар эди.\nУрҳо-ур ичида калхатдай шўнғиб келмиш қўрбоши иккала қоиини ҳам жони борича кўтариб жавдираётган аскарнинг бўғзини тилиб юборди. Ариқдай очилиб қолган кекирдакдан шариллаб иссиқ қон отила кетди. Ундан сал нарида кимдир аллақачон иккига бўлиб ўтган гавдатипирлаб ётарди.\nҒолиб қийқириқларга бир зумда доду фарёд, ингроқ саслари қоришиб кетди. Отлар туёғидан кўтарилаётган чанг-тўзон кенг ялангликни кирчил пардадек қоплади.\nКўз очиб-юмгунча чавақланган юзга яқин ёғий аскари қуюқ қон буги таратиб, дўппайиб-дўппайиб қолдилар.\nЎнбоши Сулаймоннинг навкарлари, тўйга келтирилган қўйлардек, йигирма чогии асирни уриб-тепиб бир ерга тўплашди.\nЧиндан ҳам бугун тўймисан тўй экан. Асирлардан бирининг тутила-тутила тушунтиришича, улуғ инқилобнинг нечадир йиллигини тантанали нишонлашаётган экан.\nҒолиблар қаҳ-қаҳ отиб кулдилар. Асирлар эса ўйчан кезинаётган қўрбошининг бўйнидаги фаранги ўйинчоққа ноумид термилиша-термилиша ўз тақдирларини кутишарди.\nНурбек, ниҳоят, ҳорғин кўзларини олис-олис чўққилар томон олиб қочаркан, буюрди:\n— Отиб ташлансин!\nОрадан ойлар ўтиб, қизилларнинг бешафқат таъқибларидан қоча-қоча, қишнинг қаҳрли аёзларида ғорма-ғор биқиниб дийдирашаркан, ўша охирги ғалабани лаззат билан эслаб юришди.\nНур қўрбошининг кўнглига қил сиғмасди. У ҳарбларнинг бирида дайди ўқ ярмини юлиб кетган ўйинчоқ тойни бағрига босганича қаҳратондан бир амаллаб чиқиб олиш режаларини ўйлаб ўтирарди.\nҲеч гўрдан таъминотнинг йўқлиги, устига-устак, теваракдаги бошқа тўдаларнинг, худди душманига қарагандай, ғижиниб ола-йишлари йигитламинг кўнглини буткул чўктириб юборганди. Яратганга шукрким, баланд-баланд қоялар орасидан манови — қўй қумалоқлари бўйрадай тўшалиб ётган ғорлар топила қолди. Ҳар нечук бошпана.\nЙигитлар теварак-атрофда ғиж-ғиж ўсиб ётган арчалардан келтириб ғорлар ўртасида гулханлар ёқишар, сўнгра ловуллаб ёнаётган олов теграсида тўп-тўп ўтириб, турли-туман хаёлларга ғарқ бўлишар эди.\nҒорлар ичида бўртиб-бўртиб чиққан тош бўлаклари, аллақандай дарахт илдизлари тез орада қора қурум билан қопланиб кетди.\nБир куни аср намозидан сўнг ўнбоши Сулаймон секин пичирлади:\n— Нур, қишлоқлардан оипон йиғайлик, йигитлар оч! Қўрбоши ялт этиб унга юзланди:\n— Шунча йил қон кечмоқдин мақсадинг шу эдими, қори?! Сулаймон унга гап уқтириб бўлмаслигини англаб, оғир тин олди. Қўрбоши эса кўзларини чала юмиб, «ярадор» ўйинчоқни силаганича яна хаёлга чўмди.\nСулаймоннинг ғашлиги қўзғалди:\n— Ўйинчоқ ўйнагунча, — деб димоғидан кулди у, -навкарлар ғамини е!\n— Сулаймон! Оқбошдаги сардорни унутма! — деди Нурбек ўзини аранг босиб, аммо югурук қоилари, беихтиёр, ёнидан маузерни суғурдию тиззасига қўйди.\nЎнбоши шарт туриб, энгашганча ғордан чиқиб кетди ва ўша тунда гумбурлаган ўқ товушидан ҳамма оёққа қалқди. Изидан, Сулаймоннинг алам-изтиробли мазахга лиммо-лим ҳайқириғи тогиардан тоғларга, даралардан дараларга урилиб янгради:\n— Э, ҳе-ҳе-ҳе-ҳе-эй, — (овоз қайдан келаётганини ҳеч ким илғаёлмасди), — Нурбекка ишонмангла-ар, у ўғлини қутқариш пайида юрибди-и-и, барибир, сизлами сотади-и-и!\nНур қўрбошини титроқ босди: «Ё, Оллоҳ, бу не кўргулик…» — лекин шу лаҳзаёқ гапга чечан навкарлардан бирининг жавоби кўнглини тоғдай ўстирди.\n— Ҳей, — деди у бутун зулматни ларзага келтириб. — Сен ҳезалакда йўқ бўлса йўқдир, биз ҳаммамиз ўғилли-и-и! Ҳамманинг нияти бир!\nНавкар гапини тугатар-тугатмас чийиллаб келган ўқ орқадан қояга урилди.\nТўданинг ярмини Сулаймон авраб, эргаштириб кетган экан. Отишма бошланди.\nҚарийб икки йилдан буён ўқ ёмғири остида изғиган Нур қўрбоши, илк бор, шу ерда елкасидан яраланиб, инграганича қулади… ва зор-зор кутилган кўкламнинг ўрталарига довур турмади.\nТоғларда қорлар эриб, дарёлар шовуллай бошлади, қушлар чуғурлашиб, кўкатлар бўй тараб қолишди.\nБироқ аламзада тўданинг юрак-бағри ҳамон муз эди.\nҚўрбоши туну кун алаҳлаб, мулозимлар қуршовида ётар, гоҳо ўғлини чақира-чақира сапчиб туриб, ғор оғзини қидира қолар эди. Мулозимлар ҳай-ҳайлашиб, қўлига ўша… «ярадор» от ўйинчоқни тутқазишгач, қалтирай-титрай, ўз-ўзидан тинчиб, яна чўзиларди.\nНиҳоят, навкарларидан ҳам баттар озиб-тўзиб кетган Нурбек оёққа турди. Эртаси куни садоқатли мулозимлар қўрқа-писа гап бошлашди:\n— Бек, бу ерларда энди кунимиз битганга ўхшайди, ўзга юртларга бош олиб кетайлик…\n— Сиз Қашқар тарафларни хўп билармишсиз…\n— Иншооллоҳ, яна қайтармиз…\nҚўрбоши сесканиб-сесканиб тушди, аммо озғин қоилари бу гал тўппончанинг совуқ дастаги томон узалмади.\nМулозимлар ҳақ эди. Буткул ҳолдан тойган йигитлар арзимаган ҳужумга ҳам дош беролмасдилар. Худога шукр, қизиллар негадир йўқлаб келишмаяпти, ё, «аёзда қирилиб битган», дея ўйлашаяп-тимикан?! Устига-устак, Тоштуёқдан — Нурбекнинг суюкли тулпоридан бошқа ҳамма отларни сўйиб ейишганди…\n— Сафарга тайёр эмасмиз ҳали, — деди қўрбоши оҳиста, у гап оҳангидаги розилик аломатларини пайқаган мулозимлар енгил нафас олдилар.\nОлис ва оғир ёига тараддуд роса бир ойга чўзилди. Ўқ-дори, озиқ-овқат ғамладилар. Ҳатто, шу атрофда қўй боқиб юрган чўпонни ишга солиб, яна ўн беш нафар от ҳам топишди.\nАммо сафар соатлари яқинлашган сайин йигитлар алланечук каловланиб, паришон кезинадиган одат чиқармоқда эдилар. Айниқса, Ъ кўзларида битмас-туганмас карахтлик қотиб қолган Нур қўрбоши кундан-кунга букчайиб борарди. У баъзан кун бўйи туз тотмай, қорни оғриётганини баҳона қилиб, қирма-қир дайдиб юрар, чирқиллаб учаётган қушларга, асрий арчаларга, ҳайбатли қояларга соатлаб тикилиб ўтирар эди. Лекин отдан тушсаям эгардан тушмайдиган бу қайсар навкарларига тез-тез аччиқ-тизиқ буйруқлар қилар, гоҳо ўзича ҳазил-мутойибачига айланар, ишқилиб, ҳеч кимга сир бой бермаслик илинжида бўлар эди.\n— Эртага отланамиз! — деди Нурбек, ниҳоят, май ойининг охирларида.\nЎша кеч хуфтон намозини ҳаддан ташқари эзиб ўқидилар. Фотиҳалар кетидан фотиҳалар, илтижолар кетидан илтижолар жаранглади.\nИбодатдан сўнг, тагига эгар-жабдуқларини қўйиб, ҳамма жим-жим чўзилди.\nТун… Тақдирдек қоп-қора тун! Юксак чўққилар тарафдан совуқ шамол эсмоқда. Шошқин сой бўзлаб шовуллайди. Тун ҳашаротлари тинмай чирқиллайдилар.\nНур қўрбоши сачраб кетган учқунлардек кўк тўла юлдузларга термуларкан, ҳувв, ажойиб ёз кечаларидан бирини эзилиб эслади. Ўшанда, чорбогиари ўртасидаги супачада ағнаб ётар, хотини илондек тоиғаниб унинг қў1-оёқларини уқалар, ўғилчаси эса осмонга қўл чўзиб, «юлдуз обберинг», деган маънода хархашалар қиларди.\n«Катта бўлсанг, ўзинг оласан», дейишарди эру хотин гўдак инжиқлигидан баттар завқланишиб.\nҲозир ўғли роса еттига тўлган! Уни кўрса танирмикан?! Танийди, танийди! Ахир, Нур уч яшарлигида олис савдо сафаридан қайтувчи отасини топиб, олдига югуриб чиққанди-ку?!\nҚўрбоши аёл ва гўдак исини думоғида туйиб, бесаранжом-ланди. Шу чоқ сал нарида ётган йигитлардан бири:\n— Юлдузлар йиғлаяпти, — деди шивирланиб.\nНурбек ялт этиб унга юзланди. Аммо, навкар бутун борлиқни унутиб, кўкдан кўз узмас, ҳатто илкис қўзғалиб, юзига бақрайиб тикилаётган сардорни ҳам сезмас эди.\nҚўрбоши яшин тезлигида ўн беш навкарнинг барига бир-бир анграйиб чиқди. Не кўз билан кўрсинки, унингча аллақачонлар донг қотиб ухлаётган йигитлар… мўлтиллабгина қараб ётар, гўё, алланечук ғаройиб мусиқани қилт этмай, нафас олмай, қайта-қайта тинглар эдилар.\nҚўрбошининг ғимирлаб қолганидан сергак тортган ўнг мулозими оҳиста ёнбош бўлди, лекин ҳамишагидай, «Нега безовтасиз, бек?!» — дея сўрамай, тубсиз қоронғуликка тикилиб тураверди.\n— Бек, — пичирлади у, — сой мунчалар шовуллади-я?!\n— У ҳам соғинади, — деб юборди Нурбек беихтиёр.\n— Ҳа, соғинади, — деди аллаким туриб ўтираркан. Қолганлар ҳам бирин-кетин қўзғалиб қолдилар:\n— Ҳа, соғинади.\n— Ҳа соғинади.\nНавкарларининг ҳар бирига мўлтираб-мўлтираб тикилаётган Нур қўрбошининг ўз-ўзидан ўпкаси тўлиб келарди. Бир маҳал у шартта чўкка тушди:\nБироқ, бўғзига муштдек тиқилган хўрлик гапирмоққа қўймади.\nУ шундай деди-ю, ортиқ бардоши етмай, ўкириб, ёнидаги мулозимининг тиззаларига ўзини ташлади.\nҲеч ким уни тинчлантирмасди. Гўё, кўпдан интиқ кутилган ёмғирда ивиётган ишқибозлардек, маъюс энтика-энтика жим ўтирардилар.\n— Азизларим, — деди Нур қўрбоши кўз ёшларига қоришиб бош кўтараркан, аллақандай хирқираган, хириллаган товушда. Рухсат берингиз, биродарлар, ўғлимни опкелай, Оллоҳ ҳақи, ортиқ тоқат қилолмайман…\nУ жавоб ҳам кутмасдан сапчиб қўзғалди-да, эгар-жабдуғини ердан супуриб кўтарди.\n— Бек, — деди ўнг мулозим туриб-туриб. — Ёлғиз кетманг…\n— Йўқ-йўқ, ўзим… У ёқда қизиллар қароргоҳи…\nЭгасининг шарпасини сезган Тоштуёқ қисқа-қисқа кишнаганича депсиниб турарди.\n— Бизни кутинг, — деярди Нур қўрбоши орқа-олдига қарамай, отни чоғлар экан. — Эртан саҳар шу ерда бўламиз, иншооллоҳ!\nКўп ўтмай учқур тулпор туёқларининг гумбур-гумбури бутун тоғу тошни тутиб кетди.\nШомдан сўнг теварак-атроф чодрасига бурканди-ю, Нур қўрбоши аланглай-аланглай харсанг панасидан чиқди. Улкан арча тагида пишқира-пишқира ўтлаб турган Тоштуёқ қулоқларини диккайтирганича орқасидан қараб қолди.\nНур қўрбоши бу ерларни беш қўлдай биларди. Аммо, айни пайтда, тошдан тошга кийикдек сакрай туриб, тўрт тарафни эҳтиёткорлик билан кузатар, тиқ этган ҳар товушга, нафас олмай, сергакланиб қулоқ тутар эди.\nҚишлоқ итлари бири қўйиб, бин олиб узлуксиз ҳургани-ҳурган. Унда-мунда милтиллаган чироқлар кўзга ташланади. Ҳувв, қир этагида адашиб қолган бузоқ мўнграмоқда. Аллақайдандир чала куйган тезак ҳиди анқийди.\nНур қўрбоши зум ўтмай сойга тушиб, нафас ростлаш дардида ербағирлаб ётди. У пухта режалартузиб олганди ўзича:\n«Боради. Ҳовлининг қоронғи бир бурчида биқиниб, лаънати Нишоннинг ташқари чиқишини кутади. Албатта, чиқади у ебтўймас. Ўша пайт, шартта бўғзига тўппонча тираб: «Ў ҳароми, -дейди. — Жонингдан умидинг бўлса, ғингинг чиқмасин, мен ўғлимни оламану кетаман!»… Ёки тўппа-тўғри бориб, эшикни тақиллатади, ичкаридан анови нонкўрнинг саси чиқди дегунча, бир зарб билан эшикни қўпорадию бостириб киради. Агаргапга кўнмай ҳунар кўрсатгудек бўлса…»\nНур қўрбоши қовжироқ лабларини қимтиб, мушукдек пуса-пуса илгарилаб бораркан, югурук қўллари беихтиёр яроғ излаб пайпасланди.\nМана, бостирмалари ҳурпайиб турган биринчи ҳовлидан ҳам ўтди. Анови қорайиб кўринаётган жой, собиқ қайнотаси — тегирмончининг уйи! Унгаям, қизигаям минг лаънат! Наҳотки, уч талоғини олмай туриб бошқанинг қўйнига кириш шунчалар осон? Яна келиб-келиб Нишон ислиқига теккани-чи?\nНур қўрбоши тўнғиздай эт-сўлли Нишоннинг тузсиз кўзларини хаёлида жонлантираркан, нафрат ва жирканишдан бўғриқиб кетди. У, бир вақтлар, катта шаҳар бозорида гадойлик қилиб юрган кезлари қоқсуяк нарса эди, Нурнинг отаси ачина-ачина уни бу ерга эргаштириб келди-ю, йил ўтмай новвосдай семириб кетди, занғар. Аммо бўрдоқи боқиш, отларга қараш деган хизматларни дўндирарди. Балки шунинг учун ҳам уни ҳалиги… нима эди… ҳа, шўро раиси этиб тайинлашгандир? Балки, анови мегажин шу мансабига учгандир? Эҳ, барибир, таги пастлигига борибди-да, ярамас?! Туф, ҳаммасига туф, унга ўғли керак, ўғли! Ўгиини олади-ю, Тоштуёқни тўпирлатиб йўқолади бу ерлардан.\nҚўрбоши аламли хаёллар гирдобида ҳамон шарпадек сирғаниб борар, ҳар уч қадамда теваракни аланглаб кузатар эди.\nҲувв тепаликдаги ҳашаматли бино — бечора оқсоқолнинг уйи. Қўрбошининг эшитишича, ҳозир у ер аллақандай шўронинг идораси эмиш. Шу гап тўғриёв, ана, атрофида бир аскар паришон айланиб юрибди. Шу орада Нурбекнинг кўз олдида Сулаймон қори жонланди-ю, ич-ичини изтиробли қўмсаш тимдалаб ўтди: «Эҳ, дўстим…»\nБир маҳал қўрбошининг хаёллари хазондек тўзғиб, бутун вужуди титраб кетди. Ахир, қирқ-эллик қадам нарида унинг уйи мунғайибгина турарди! Ана, ота макон!\nУ бир пайтлар анови қўшқанотли дарвозадан, ингичка мўйловини силаб, оҳорли кийимларда, чақмоқдай боииб чиқиб кетганди.\n… бошида салла қийиқча, соч-соқоли ўсиқ, кир-чир, эгнида юпқариб кетган олача тўн, белида «Қари қоплон»дан қолган қўрбошилик камари.\n… бўйнида ўша антиқа ўйинчоғу ёнида яроғ билан қайтди!\nҲовли атрофи тошқолоқ билан ўралган. Сал пастда ястаниб ётган чорбоғ, гўё, кимнидир йўқлагандай, маҳзун шовуллайди.\nНурнинг отаси дабдабаю ҳашамга сира Қизиқмасди. Шу боис ҳовлилари кенг бўлса-да, аммо кўримсизгина. Яхшиям шундайлиги, эсам уларникиям ҳалигидақа шўро-тўраларга ин бўлиб кетган бўлармиди? Лекин, барибир, ҳовлининг Нишонга қолгани Нурбекни алам ўтида қовурарди. Берса, ана, Эрмат чўпонгаберсин эди, ана, Мирзо боғбонга берсин эди.\nАйтганча, қай бир шаҳарда ҳам отасининг ҳайҳотдай уй-жойи, бола-чақаси бор, деб эшитувди, уларнинг аҳволи нима кечди экан?! Эҳ, бу дунё!\nНур қўрбоши тош девордан ошиб, ичкари тушди. У тобора сутдек кўпира бораётган ҳаяжондан қалт-қалт титрар, юраги гуро-гурс уриб, нафаси қайтар эди.\nҚўрбошининг назарида, ҳозироқ, югурдаклар пешвоз келиб, хизматига илҳақ турадигандек, отаси айвонда ёнбошлаб чой ичаётгандек, бош ирғаб, Нурни ёнига имлаётгандек туюларди. Унинг ўй-хаёлида ажойибдан-ажойиб манзара лоп-лоп этиб жонлана бошлади:\n…ана, дераза ойнасидан кузатиб турган хотини, кўз-кўзга тушгач, нозлана-нозлана ўзини панага олди. Зум ўтмай, ичкаридан завқ-шавқ билан ўғилчаси пилдираб чиқди…\nНурбек ҳатто боласининг шодон қийқириғини эшитгандай бўлди.\nБироқ ҳовли қабристондек ҳувиллаб ётарди. Фақат нариги чек-кадаги ҳужрадеразасидан чироқнинг хира ёғдуси липиллаб турарди.\nИшком тагида серрайиб қолган Нурбек, қалт-қалт титраб, ўша ёққа юрди. Шу тобда у қай ниятда келганини буткул унутган, шомдан бери пишитиб юрган режалари кераксиз бир хаёлга айланиб қолганди.\nҚўрбоши журъатсизлик билан ҳужра эшигини тақиллатди. Шу лаҳзадаёқ, ёш боланинг «отам келди, отам», деган қувноқ овози ва дуп-дуп югургилагани эшитилди.\nНурнинг зор қақшаган бўғзидан, юраги тубида зардобдек йиғилиб ётган соғинчу илҳақлик, ўкинчу севинч биргина шу сўз тусида отилиб чиқди:\nАммо ичкаридан бошқа садо чиқмади. Нурбек эса ўз-ўзидан қайнаб тошаётган кўз ёшини арта-арта, эшикка қапишганича турарди. У шу чоғда, қоча-қоч, қува-қувлардан буткул зада бўлганини, ҳеч қаёққа ошиқмаётганини, ҳеч қачон энди ортга қайтолмаслигини чуқур ҳис қилди. Қанийди, дунёда ёғий зоти бўлмаса-ю, у бир умр мана шу қўпол эшикка суяниб турса?!\n— Ўғлим, — деди Нурбек яна ботинмайгина эшикни тақиллатаркан.\nИчкаридан аёл кишининг жонҳолатда пичирлагани қулоққа чалинди-ю, қўрбоши бир сесканиб ўзига келди. Аллақачон уни тарк этган нияти, режалари яна қайта миясида чарх ура бошлади.\nДемак, ичкарида ўғли ва анови!… Нишон қайгадир йўқолган! Афтидан, анови болани эшикка йўлатмаяпти!\nШу пайт, гўё Нурбекнинг фикрини тасдиқлагандай, ўктам болакайнинг чарс-чарс овози эшитилди:\n— Отам мажлисда, сиз — босмачи! Кетинг! Кетинг!\nҚўрбошининг кўз олди қоронғилашиб, эшикни зарб билан итариб юборганини ўзи ҳам билмай қолди.\nБир бўлак занжири учиб кетган эшик қарсиллаб очила кетди. Очилди-ю, ичкаридан аёл кишининг «Вой!» деган ожизона саси, ёш боланинг ваҳимали чинқириғи ташқарига отилди.\nҚадрдон ҳужра ҳиди, кўзга таниш манзаралар ғоят довдиратиб қўйган Нурбек бир зум карахт бўлиб турди.\nТокчадаги эски чироқнинг хира ёғдусидан вассажуфтлар, тахмонлар, девордаги уч-тўрт қозиққа илинган кийим-бошлар андак ёришиб турарди.\nАна! Ана унинг ўгии! Унинг арслони! Э-ҳе, катта йигит бўлиб кетибди-ку?!\nНурбек бўсағага секин чўнқаяркан:\n— Ўғлим, — деди энтикиб.\nАммо бир бурчакда тошдек қотган, кўзлари ола-кула хотиннинг этакларига маҳкам чирмашиб олган болакайдан ҳеч бир садо чиқмади.\n— Ўғлим, бу мен, — деди Нурбек аранг, — танимаяпсанми, болам?!\nСўнгра у хўрлиги келиб, қучоғини кенг ёйганича ўғли томон судракланди.\nБолакай эса ҳиқ-ҳиқ йиғлаб, орқага тисарилаверди.\nЁ, Оллоҳ! Бу не кўргулик? Уч йилдирки, хаёлида зор-зор кутган, чопқиллаб йўлига чиққан, бўйнига эркаланиб осилган ўз ўғли танимади-я?!\n— Бу мен-ку, ахир, болам! — деб қақшади қўрбоши кўз ёшларини тиёлмай. — Кел, бирбағримга босай, кел!\nШу чоқ орқа тарафдан дўриллаган буйруқ янгради:\n— Қимирламанг, қўрбоши!\nНурбек тиз чўкканжойида шарт ўгирилиб ортгақаради: «Нишон!» У бўсағада тўппонча ўқталиб турар, изида яна ўн чоғли навкар милтиқларини шайлаб ичкарига мўралашарди.\n— Хуш келибсиз, — деди Нишон димоғидан кулиб. — Биз сизни ёлғиз кутмагандик, қолганлар қайда, бек?\nҚўрбоши сийрак қошларини чимириб, қақроқ лабларини қимтиб, яна ўша қирғин дунёсига қайта бошлади. Соғинчу илинжнинг, ўкинчу севинчнинг омонат дунёси яна тўзғиб кетди.\nОнасининг пинжида биқиниб турган болакай Нишон томон ҳайқириб югурди. Унинг ҳар бир хатти-ҳаракатини энтикиб кузатаётган Нурбекнинг ич-ичида нимадир узилиб кетгандек бўлди ва…\nКўз очиб юмгунча варанглаган ўқ товуши ҳовлининг ичу ташини зириллатиб юборди. Изидан, ўз ўқи ўз бўғзини тешиб ўтган Нур қўрбоши гурсиллаб қулади. Бўйнида осиғлиқ ўша ғаройиб ўйинчоқ той қонга беланганича сирғалиб ерга тушди…\nЎша тун Тоштуёқнинг аччиқ-аччиқ кишнаши бутун тоғу тошни титратди. Қадрдон отхона ҳидини олиб келган бу тулпор ўз чавандозини излаб, тошқолоқ теварагида чир-чир айланарди.\n← Аввалги Аввалги Исажон Султон. Боғи Эрам (ҳикоя)\nКейинги → Кейинги: Зулфия Қуролбой қизи. Муҳаббат ва нафрат (ҳикоя)


81 марта ўқилди.\nГуноҳи кабиралар (улкан гуноҳлар) даражасига кўра бир неча хил бўлади.\n1. Эътиқодга тегишли улкан гуноҳлар: ширк, фақат дунёвий ғараз учун шаръий таълим олиш; илмни яшириш; Аллоҳдан бошқасига назр ва жонлиқ сўйиш; сеҳр ўргатиш ва у билан шуғулланиш; мусулмон кишини лаънатлаш ёки уни далилсиз кофирга чиқариш; Аллоҳ ва расулига нисбатан ёлғон тўқиш; охират азобидан хотиржам бўлиш; ўликка ёқа йиртиб, юзига уриб йиғлаш, тақдирга ишон- маслик.\n2. Нафс ва амалга оид улкан гуноҳлар: ноҳақ одам ўлдириш; инсонлар ва ҳайвонларни ўтда куйдириш; заифлар (хотинлар, хизматкорлар, ходимлар ва шогирдлар)га нисбатан зўравонлик қилиш; ғийбат, чақимчилик; маст қилувчи ичимликлар ичиш; заҳар ичиш; чўчқа гўшти ва ўлакса ейиш; гиёҳванд моддаларни истеъмол қилиш; зарарли нарсаларни истеъмол қилиш натижасида секинлик билан бўлса-да, ўзини ҳалок қилиш; босқинчилик ва талон-тарож; ҳақни инкор қилиш ва ундан ғазабланиш; инсонларни таҳқирлаш, бошқанинг ота-онасини сўкиш (бунда ўзининг ота-онасини сўккан бўлади); такаббурлик; манманлик; инсонлар зарарига жосуслик қилиш.\n3. Мол-мулкка доир улкан гуноҳлар: етимнинг молини ейиш; бировнинг молини тортиб олиш; қимор ўйнаш; ўғирлик; йўлтўсарлик; порахўрлик; ўлчов ва тарозидан уриш; савдода ёлғон қасам ичиш ва\nёлғон гувоҳлик бериш; аҳдга вафо қилмаслик; фирибгарлик; исрофгарлик; меросхўрлардан бошқалар ҳақига қилинган васиятни бузиш; шаҳодатни бекитиш; Аллоҳнинг тақсимотига рози бўлмаслик; эркакларнинг тилла буюм тақиши.\n4. Ибодат борасидаги улкан гуноҳлар: намозни тарк қилиш ёки уни узрсиз кечиктириш; пули нисобга етганда закот бермаслик; рамазон рўзасини узрсиз тутмаслик; қодир бўла туриб ҳаж қилмаслик; жума ва жамоат намозини узрсиз тарк этиш; қодир бўла туриб, амри маъруф ва наҳйи мункар қилмаслик; бавл (сийдикнинг кийимга ва баданга сачраши)дан сақланмаслик; илмига амал этмаслик.\n5. Оила ва насабга тааллуқли улкан гуноҳлар: зино (эркак билан аёлнинг никоҳсиз жинсий алоқаси); бесоқолбозлик, покиза, мўмина аёлларга туҳмат; аёлнинг жамолини кўз-кўз қилиши, ўзига оро бериб ҳаддан ошиши; хотинлар ўзини эркакка ўхшатиши; эркакларнинг аёл- ларга ўхшаши; ота-онага оқ бўлиш; қариндошлардан алоқани шаръий сабабсиз узиш; хотин эрининг яхшиликларини инкор этиши; эр хотинининг зино қилишига рози бўлиши; қўшнига озор бериш.__


бухгалтерия аутсорсинги Archives - SanjarSaid\nбухгалтерия аутсорсинги 1\nBoostin.uz: бухгалтерия аутсорсинги хизматлари энди Тошкентда\nФирма ёки корхонангизнинг ҳисоб-китоб ишларини ишончли ва ортиқча харажатларсиз олиб боришни истайсизми? Boostin Consulting сизга ана шу имкониятни тақдим этмоқда. Бугунги кунда компания томонидан нолдан қўлингизгача (под ключ) тамойили асосида: бухгалтерия хизматларини юритиш; солиқ ҳисоботларини топшириш; маълумотларни 1C программасига юклаш; бухгалтерлик ва солиқ ҳисоботларини қайта тиклаш; ойлик иш ҳақини ҳисоблаш; фирма ва корхонани рўйхатдан ўтказиш […]


Кетаётган Обамадан “сюрприз”: Россияга қарши санкциялар ва дипломатларнинг чиқариб юборилиши » Ўзбекистон янгиликлари – Zamin.uz\nКетаётган Обамадан “сюрприз”: Россияга қарши санкциялар ва дипломатларнинг чиқариб юборилиши\nАҚШ ҳукумати пайшанба куни бир қатор Россия фуқаролари ва компанияларига қарши санкциялар киритилиши ҳақида маълум қилди. Улар Америка сиёсий институтларига киберҳужумларни амалга оширганликда айбланди, дейилади Кун.уз сайти.\nБундан ташқари, Вашингтон мамлакатдан 35 нафар россиялик дипломатни чиқариб юборади. Улар разведка фаолиятини олиб борганликда айбланди. Шунингдек, АҚШ ҳудудида Россиянинг иккита дипломатик идораси ҳам ёпилмоқда. Бундан ташқари, Вашингтон Москвани Россияда ишловчи америкалик дипломатлар ва ташкилотларни таъқиб қилишда ҳам айблаган.\nКремлда эса бундай хатти-ҳаракатларни “уч ҳафтадан сўнг кетаётган кишиларнинг тажовузкор акти”, шунингдек АҚШнинг сайланган президенти Дональд Трампнинг янги маъмуриятига зарар етказишга уриниш, деб баҳолашган. РФ президенти матбуот котиби Дмитрий Песков Москва тегишли тартибда жавоб чораларини қўллаши, бироқ бу борада шошмаслиги ҳақида маълум қилди.\nСўнгги ойларда Россиянинг АҚШдаги сайловларга электрон тизимларни бузиб кириш орқали таъсир кўрсатгани борасидаги айбловлар бир қатор америкалик амалдорлар ва турли даражадаги сиёсатчилар томонидан кенг муҳокама қилинди. АҚШ разведка ҳамжамияти расмий вакиллари сайловлар тизимларига уюштирилган киберҳужумлар ортида россиялик хакерлар тургани ҳақида маълум қилишди. Кейинчалик МРБ (Марказий разведка бошқармаси) Россияни Демократик партия серверларини бузиб киришда айблади. Бу Дональд Трампга сайловларда ғалаба қозонишга ёрдам бериш мақсадида амалга оширилгани айтилган.\nПрезидент Барак Обама эса декабрда лавозимидан кетишидан аввал бу борадаги исботларнинг бир қисмини тақдим этиши ҳамда санкциялар киритишга ваъда берганди.\nПайшанба куни чоп этилган санкциялар рўйхатида Россия бош разведка бошқармаси раҳбари Игорь Коробов, биринчи ўринбосарлари Владимир Алексеев ва Игорь Костюков, ўринбосари Сергей Гизунов бор. Ноябрда эса россиялик Алексей Белан ФҚБ (Федерал қидирувлар бюроси) томонидан кибержиноятлари учун қидирувда бўлган шахслар рўйхатига киритилганди.\nШунингдек, Россиянинг бешта маҳкамасига нисбатан санкциялар киритилди – Федерал хавфсизлик хизмати (ФСБ), Россия қуролли кучлари бош штаби бош разведка бошқармаси (ГРУ), “Маълумотларни яратиш ва қайта ишлаш профессионал ассоциацияси”, “Махсус технологиялар маркази” ва маълумотларни ҳимоя қилиш шуғулланувчи “ЦОР Секьюрити” компанияси.\nБундан ташқари, АҚШ ҳукумати қарорига кўра Вашингтон ва Сан-Францискода бўлган 35 россиялик дипломатга мамлакатни 72 соат ичида тарк этишлари белгилаб қўйилди. Обама уларни “жосуслар” деб атаган бўлса, давлат департаменти “уларнинг ҳаракатлари дипломатик ёки консуллик мақомига эга эмас”лигини маълум қилди.\nАҚШ ФҚБ ва ички хавфсизлик вазирлиги Америка партияларидан бирининг серверларига уюштирилган киберҳужумлар ҳақида ҳисобот тақдим этишди. Бу ҳолат президентлик сайловлари вақтида юз берган ҳамда уларда россиялик фуқаролар ва маҳкамаларни айблашмоқда. Айнан қайси сиёсий партия серверлари бузиб кирилгани маълум қилинмаган. Шунингдек, АҚШ ҳукумати маълумотларига кўра, хакерлар 2015 йилда тахминан минг кишига (улар орасида АҚШ расмий шахслари ҳам бўлган) зарарли кодга эга мактублар жўнатишган. Бунинг оқибатида хакерлар тизимга киришга муваффақ бўлишган, дейилади ҳисоботда.\nОбама эса Россияга қарши санкциялар “АҚШдаги сайловларга аралашгани” учун киритилганини маълум қилди. Шунингдек, у “АҚШ дипломатларига бўлган босим” ҳақида ҳам гапирган. Москва бу айбловларни рад этмоқда.\nРоссия президентининг матбуот котиби Дмитрий Песков Россия бу айбловларга кескин қўшилмаслигини маълум қилди.\n“Биз бундай қарорлар ва санкцияларни асоссиз, деб ҳисоблаймиз ҳамда улар халқаро ҳуқуқ нуқтаи назаридан ноқонунийдир. Бундай ҳаракатлар муносабатларнинг кескин ёмонлашувига олиб келади. Бу кутилмаган тажовузкорлик ҳаракати”, - деди у.\nПесковнинг қўшимча қилишича, “жавоб чоралари Америка томонига жиддий ноқулайлик келтириб чиқариши аниқ”.\nТеглар: ташкилотларни Трампнинг сиёсий исботларнинг фуқаролари серверларини\nШимолий Кореяга қарши санкциялар кучайтирилди\n17:27 / 27-02-2017\n09:48 / 14-01-2017\nАҚШ нега Путинга қарши санкция киритмайди?\n22:23 / 04-01-2017\nАҚШ Россияга санкция эълон қилмоқчи\n14:14 / 28-12-2016\nКиев Россияга қарши санкцияларни кенгайтирмоқчи\n11:31 / 17-12-2016\nОбама: Россияга қарши санкциялар Минск келишувлари бажарилгандан кейин бекор қилиниши керак\n23:11 / 24-04-2016


«Украинага ҳужум Россия учун қимматга тушади», — Дмитрий Кулеба - Bugun.uz\n«Украинага ҳужум Россия учун қимматга тушади», — Дмитрий Кулеба\n08:15 | 26-11-2021\nУкраина ташқи ишлар вазири Дмитрий Кулеба Россиянинг Украинага қарши ҳарбий ҳужуми унинг учун қимматга тушишини маълум қилди.\nМаълум қилинишича, Кулеба Россия қўшинларининг Украина чегаралари яқинида тўпланиши унинг Украинага қарши агрессив сиёсати давом этаётганидан далолат беришини айтган. Вазир Москва тажовузнинг кейинги босқичи қандай йўқотишларга олиб келишини тушуниши кераклигини таъкидлаган.\n«Биз Путиннинг миясида нима борлигини тахмин қилишга уринмаяпмиз. Украинага қарши ҳужум қандай оқибатга олиб келиши ҳақида унда тасаввур уйғотишга ҳаракат қиляпмиз», — деган Кулеба.\nВазирнинг таъкидлашича, Европа Иттифоқи давлатлари аллақачон Украинани қўллаб-қувватлаган ва Россияни можаро авж олишидан огоҳлантирган. «Бир қатор давлатларда Россия иқтисодиёти ва россиялик бойларнинг ҳамёнига зарар етказадиган аниқ иқтисодий қадамлар ишлаб чиқилмоқда», — деди вазир.\nКулебанинг сўзларига кўра, Россия ўз ҳаракатлари билан 30 йил аввал Совуқ урушдаги мағлубият учун қасос олмоқчи, аммо бу «Украинанинг вазминлиги ва кучи, шунингдек, дунёнинг кучли реакцияси» сабабли амалга ошмайди.\nАввалроқ Украина, АҚШ ва Британия разведкаси Россия ҳақида маълумот алмашганди. Шунингдек, АҚШ разведкаси Россия Украинага қачон ҳужум қилишини айтганди.


Навоийда 9-синф ўқувчиси «Мобил музлаткич» ясади » Ўзбекистон янгиликлари – Zamin.uz\nНавоийда 9-синф ўқувчиси «Мобил музлаткич» ясади\nНавоий вилоятида 9-синф ўқувчиси Хумоюн Ҳайдаров қўлда кўтариб юриладиган “холодильник”, яъни “Мобил музлаткич” ясади. Ихтиро муаллифининг айтишича, у асосан тиббиётда аъзоларни кўчиришда ишлатишга мўлжалланган. Бу хақда Turon24 хабар бермоқда.\n2002 йилда Навоий шаҳрида таваллуд топган Ҳ.Ҳайдаров айни пайтда вилоятдаги ёш олимлар клуби сардори. У жорий йилнинг 17 январ куни Тошкент шаҳридаги Турин политехника университети, Политехника музейи ҳамда “Узавтосаноат” АЖ томонидан ташкил этилган “Ёш ихтирочилар” танловида қатнашган эди. Унда қиш кунлари ҳам ишлатилиб, уйга газ чиққанда хабар берадиган “Ақлли вентилятор” ихтироси билан “Энг яхши муҳандислик иши” номинациясида ғолиб бўлган.\nЁш ихтирочи 16-18 август кунлари Мексика давлатида ўтказилган “First Global Challange” халқаро робототехника олимпиадасида ҳам иштирок этиб, Марказий Осиё ихтирочилари ўртасида мутлақ ғолибликни қўлга киритди.\nЯнгиликлар » Технология » Навоийда 9-синф ўқувчиси «Мобил музлаткич» ясади\n08:30 Илҳом Мўминжонов «Навбаҳор» ўйинларини сотган…ми? (видео)\n08:02 Самарқандда яна бир олчоқ раҳбар пора олаётганда қўлга тушди…\n07:30 Оғир жароҳатлардан қон кетишини тўхтатувчи кўпик ихтиро қилинди\n07:01 Ёшлар иттифоқи етакчиларига «пахта солиғи» солингани ҳақидаги хабар ўрганилди\n06:30 Департаментнинг туман бўлими бошлиғига ойлик «доля» таклиф қилган бозор директори ушланди\n06:00 Локомотивнинг сербиялик футболчиси Игорь Йелич стадионда қаллиғининг қўлини сўради\n16:35 Лицей ўқувчиси соатига 160 км тезликда ҳаракатлана оладиган тежамкор автомобиль ихтиро қилди\n19:07 Турин политехника ўқувчилари чим ўрадиган робот ихтиро қилишди\n14:19 Ўзбекистонлик талабалар “SoccerBots” роботини яратишди\n14:46 Тошкентлик талабалар электромобиль ясади\nДепартаментнинг туман бўлими бошлиғига ойлик «доля» таклиф қилган бозор директори ушланди


ИнтерФУТБОЛ :: Жаҳонгир Меҳмонов: «Икки даврали формат тарафдориман»\nЖаҳонгир Меҳмонов: «Икки даврали формат тарафдориман»\nPepsi Суперлига-2018 бронза медали совриндори - «Навбаҳор» янги мавсумда ҳам ўз олдига жиддий вазифаларни қўймоқда. Куни кеча «лочинлар» Қримда ташкил этилган ўқув-машғулот йиғинини якунлаб, Наманганга қайтишди. Йиғин доирасида учта ўртоқлик учрашуви ўтказилди. Биз мазкур сафарнинг сўнгги куни жамоа етакчиларидан бири Жаҳонгир Меҳмонов билан суҳбат қурдик.\n- Жаҳонгир, «Навбаҳор» билан амалдаги шартномангизни узайтирдингизми ёки ҳали яна бир йиллик келишувингиз бормиди?\n- 2018 йилнинг якунида жамоа билан шартномам ниҳоясига етганди. Клуб раҳбарияти ва мураббийлар штаби билан музокаралардан сўнг келишувни узайтирдик.\n- У қанча муддатга узайтирилди?\n- Бир йилга.\n- Ўтган мавсумнинг иккинчи ярмини таниқли мутахассис Андрей Канчельскис қўл остида ўтказдинглар. Россиялик мураббий ҳақида нималар дея оласиз?\n- Ҳар бир мураббийнинг ўзига яраша услуби бўлади. Табиийки, Канчельскисда ҳам. Фаолият олиб борган клублари ҳаммага аён. Ундан кўп нарса ўрганишга ҳаракат қиляпмиз.\n- Керакли вазиятда қаттиққўл ва талабчан. Вазиятга қараб футболчилар билан ҳазиллашиб ҳам туради.\n- «Навбаҳор»нинг ўтган йилги эгаллаган ўрни жамоанинг имкониятлари даражасига мос бўлдими ёки яна бир поғона кўтарилиш мумкинмиди?\n- Бронза медали яхши натижа, деб ўйлайман. Мавсум давомидаги меҳнатларимизнинг мевасини олдик. Ҳар бир инсон астойдил ишласа, ўз олдига қўйган мақсад ва вазифаларига албатта эришар экан.\n- Бу йил жамоа олдига қандай вазифа қўйиляпти?\n- Фақат биринчи ўрин, яъни чемпионлик вазифаси қўйилган. Бу мақсадимизга эришамиз, деган умиддаман.\n- Вазиятга реал қарасак, бунинг имкони бормикан?\n- Албатта, имконсиз нарсанинг ўзи йўқ! Юқорида айтганимдек, меҳнат қилсак, ниятимизга эришамиз.\n- Лекин «Пахтакор» ва «Локомотив» клубларида ҳам шундай истак бор...\n- Тўғри. Аммо биз ҳам шу кучли жамоалар сингари чемпионлик учун курашамиз. Маррани юқорироқ олавериш керак.\n- Жамоа раҳбарияти ўтган мавсум маошлари бўйича тўлиқ ҳисоб-китоб ишларини амалга оширдими?\n- Ҳа, жамоанинг футболчилардан умуман қарзи йўқ.\n- 12та клуб иштирок этган Суперлиганинг ўтган йилги формати сизга маъқул келдими?\n- Йўқ! Негаки, жадвалнинг иккинчи қисмига бўлган эътибор кескин кама-йиб кетди. Қуйи олтиликдаги деяли барча ўйинларга қизиқиш бўлмади, ҳисоб. Олдинги форматда ҳар бир баҳс қизиқарли кечарди. Евопанинг кучли лигалари икки даврали оддий форматда ўтказилади. Биз ҳам аввалги тизимга қайтишимиз керак. Шунда чемпионатимиз янада кучаяди.\n- «Навбаҳор»нинг Қримдаги йиғини қандай ўтди? Ўртоқлик ўйинлари, таркибдаги янги футболчилар қандай таассурот қолдирди?\n- Янги мавсумга тайёргарлик режа асосида кетяпти. Бу илк хориж йиғинимиз эди. Икки маҳалдан машғулотлар ўтказилди. Йиғин доирасида Қрим жамоаларига қарши учта ўртоқлик учрашувида майдонга тушдик. Янги футболчиларнинг бари профессионал, ўз ишини яхши билади. Уларнинг аксарияти тажрибали ўйинчилар.\n- Азиз Турғунбоевнинг трансфери яхшигина муҳокамаларга сабаб бўлди. Бу жараён ҳамон давом этяпти. Жамоадошингизнинг «Навбаҳор»да қолиши аниқ бўлдими?\n- Ҳа. Катта эҳтимол билан у янги мавсумни ҳам «Навбаҳор»да бошлайди. Осиё кубогида миллий жамоамиз таркибида майдонга тушиб, Эктор Купер бошчилигидаги машғулотларда иштирок этди ва улкан тажриба тўплади.\n- Ўзбекистон термасининг Осиё кубогидаги иштироки ҳақида нима дея оласиз?\n- Жуда аламли якун бўлди. Футболчилар охиригача ҳаракат қилишди. Австралия билан ўйиннинг иккинчи бўлимида толиқиб қолишгани кўзга ташланди. 120 дақиқа давомида жисмонан кучли футболчилари бор рақибга қарши бир маромда ўйнаш мушкул. Айримлар ҳозирги Австралия аввалгилари каби кучли эмас, деган фикрни билдиришмоқда. Менимча, ундай эмас. «Кенгурулар» барча даврларда кучли ижрочиларга эга бўлишган. «Яшил қитъа» жамоаси Европа услубида ўйнайди. Футболчиларида жисмоний тайёргарлик жуда юқори. Пенальтилар серияси - лотерея. Ўша куни австралияликлар омадлироқ чиқишди. Аслида ҳамма футболчилар ҳам 11 метрли нуқтага яқинлашавермайдилар. Бу вазифа катта масъулият юклайди. Пенальтидан унумли фойдалана олмасангиз, жамоадошларингиз, мураббийлар ва энг асосийси, мухлислар олдида мулзам бўлиб қоласиз. Шу боис ҳам, рақиб дарвозасини ишғол қилолмаган футболчиларимизни тўғри тушуниш керак. Улар ҳам атайин дарвоза ишғол қилиб, мухлислар олқишини олишни исташганди...


Республикамизда илк бор синтез қилинган кимёвий мелиорант — “Биосолвент” препарати ижобий натижалар кўрсатмоқда\nИнновацион ривожланиш вазирлиги ЎзР ФА Биоорганик кимё институтида яратилган шўрланган тупроқлар таркибидаги тузларни самарали ювувчи “Биосолвент” препаратини тижоратлаштиришни йўлга қўймоқда. Биоорганик кимё институти қошида “Инновацион биотехнологиялар” МЧЖ корхонаси ташкил қилинган бўлиб, ҳозирда “Биосолвент” препаратини ишлаб чиқариш йўлга қўйилган.\n“Биосолвент” препаратидан Сирдарё, Бухоро, Хоразм, Сурхондарё, Тошкент, Жиззах, Фарғона Наманган ва Қорақалпоғистон Республикасида шўрланган тупроқ таркибидаги тузларни ювишда фойдаланилди ва самарали натижаларга эришилди. Шунингдек, Хоразм вилояти Боғот туманидаги “Дилшод” фермер хўжалигида олиб борилган фенологик кузатувлар препаратнинг самарасини яққол намоён этди.\nТаъкидлаш жоизки, 2018 йил 26—27 май кунлари Қорақалпоғистон Республикаси ва Хоразм вилоятида бўлиб ўтган туз бўрони оқибатида юзага келган тузларни ювишда “Биосолвент” препаратидан фойдаланилган. Натижада, Қорақалпоғистон Республикаси ва Хоразм вилоятида бўлиб ўтган “Туз бўрони” оқибати бартараф этиш ижобий натижага эришилган.\nҚишлоқ хўжалигида ер фондидан оқилона фойдаланиш, суғориладиган ҳар бир гектар майдоннинг ҳосилдорлигини, унинг иқтисодий самарадорлигини ошириш билан боғлиқ муаммолар ечимини ишлаб чиқиш катта аҳамиятга эга. Бу борада тупроқ унумдорлигини ошириш ва сақлаш, мелиоратив тупроқшунослик мутахассислари зиммасидаги муҳим вазифалардан ҳисобланади. Республикамизда ҳозирги кунда шўрланган тупроқ таркибидаги тузларни ювишда сув сарфини камайтириш мақсадида кимёвий композициялар қўллаш бўйича инновацион ютуқлардан фойдаланишга алоҳида эътибор берилмоқда. Шўрланган тупроқ таркибидаги тузларни самарали ювувчи, ион алмашиниш хусусиятига эга ионоген полимерларни синтез қилиш, биопарчаланувчи препаратлар яратиш, уларнинг тупроқ структурасига таъсирини ўрганиш, қўллаш усулларини ишлаб чиқиш ва қишлоқ хўжалиги амалиётига жорий қилиш муҳим аҳамият касб этади.\nБугунги кунда Ўзбекистон шароитида суғориладиган тупроқларнинг 60-65 фоизи турли даражада шўрланган бўлиб, бу ўз-ўзидан маданий экинлар ҳосилдорлигининг камайишига олиб келмоқда. Шўрланган тупроқлар деб, таркибида сувда осон эрийдиган тузларни умумий миқдори 0,3% дан катта ва маданий ўсимликларнинг ўсиб ривожланиши учун халақит берадиган ёки ўстирмайдиган тупроқларга айтилади. Бу эса ўсимликларнинг, айниқса, техник экинларининг ҳосилдорлиги шўрланган тупроқларда кескин пасайишига олиб келади. Шу кунгача Республикамизда шўр ювишнинг анъанавий усулларидан фойдаланиб келинган бўлиб, ушбу мавжуд агротехнологик мелиорацион чора-тадбирлар (анъанавий шўр ювиш) сезиларли даражада кўп миқдорда сув сарфини талаб қилади. Шўрланиш даражаси юқори бўлган тупроқ қатламида ушбу услублар кутилган самарани бермайди. Шунга кўра қишлоқ хўжалигида суғориладиган экин майдонларининг агромелиоратив ҳолатини яхшилаш мақсадида кимёвий мелиорация услубларини такомиллаштириш, самарали препаратлар яратиш муҳим аҳамиятга эга.\nШўрланган тупроқ таркибидаги тузларни самарали ювиш хусусиятига эга бўлган композициялар ишлаб чиқиш борасида бир қанча амалий ишлар олиб борилди ва Республикамизда илк маротаба синтез қилинган гомополимер ва сополимерлар асосида кимёвий мелиорант — полимер композиция “Биосолвент” яратилиб, Ўзбекистон шароитида биринчи маротаба шўрланган тупроқларни кимёвий мелиорацияси тизимига янги усул – “Биосолвент” полимер композицияси ёрдамида ювиш киритилди. Жумладан, “Биосолвент” полимер композициясининг Республика ҳудудидаги турли даражада шўрланган тупроқлар физик-кимёвий кўрсаткичларига таъсири лаборатория ва дала шароитида исботланди. “Биосолвент” композициясининг самарадорлиги қийин эрувчан тузлар умумий миқдори назоратга нисбатан 35-40 % гача ювилиши ҳамда тупроқ ғоваклилигининг 20-30 % га ортиши билан изоҳланади.\nФенологик тадқиқотларда “Биосолвент” композицияси таъсирида назоратга нисбатан ғўзанинг ўсиши 1,2 марта (20%), нормал ривожланган ғўза кўчатларининг сони 1,44 марта, ҳосилдорлиги 7-9 ц/га гача ортиши, шунингдек тупроқ микрофлораси, микроорганизмларнинг сон динамикасини ўзгартирмасдан, нитрификаторлар сонининг ортишига олиб келади.\n“Биосолвент” композицияси шўрланган тупроқларни ювишда тупроқнинг шўрланиш даражасига қараб гектарига 5-10 литрдан қўллаш тавсия этилди.


Катаракта: энг кенг тарқалган кўз касаллигининг 7 та белгиси - Hidoyat.uz\nАсосий саҳифа Жамият Саломатлик Катаракта: энг кенг тарқалган кўз касаллигининг 7 та белгиси\nЧоп этилди Sentabr 23, 2020 Катаракта: энг кенг тарқалган кўз касаллигининг 7 та белгисиda fikr bildirishni o'chirish\nКатаракта – кўз гавҳарининг хира тортиши, дунёдаги энг кенг тарқалган кўз касаллиги бўлиб, 40 ёшдан ошган одамларда кўриш қобилиятини йўқотишнинг асосий сабабларидан биридир. Ушбу касаллик пайдо бўлганда аста-секин кўзнинг линзаларида шаффоф бўлмаган нуқталар пайдо бўлади ва бора-бора инсоннинг кўриш қобилияти тўхтайди. Катаракта билан боғлиқ асосий қийинчиликлардан бири – бу уларнинг билинмаслиги. Сабаби шифокор томонидан беморга касаллик кўришга сезиларли даражада халақит берадиган босқичда маслаҳат берилади. Иложи борича кўриш қобилиятини ва унинг энг яхши даражасини сақлаб қолиш учун катарактанинг дастлабки белгиларини билиш жуда муҳим.\nЖисмларнинг лойқа кўриниши\nКатаракта ривожланишининг икки аломати – кўришнинг пасайиши ҳамда кўрилаётган жисмларнинг хиралашуви. Агар атрофдаги дунё тобора кўпроқ тасаввурга асосланган расмларга ўхшаса, унда шифокорга мурожаат қилиш вақти келган. Ривожланаётган катаракта туфайли кўздаги ёруғликни акс эттиришга ёрдам берадиган объект тобора булутли, хиралашган ва лойқалангандек кўринади.\nРангларни ажратишда қийинчилик\nКасаллик ривожланишининг яна бир аломати шундаки, бемор рангларни фарқлаши тобора қийинлашади. Оқ ранг бироз сарғиш, қаймоқранг эса кул ранг каби кўринади. Энг ачинарлиси, ушбу жараён аста-секинлик билан амалга оширилади, шунинг учун ҳам рангларни идрок этишдаги ўзгаришларни ўз-ўзидан сезиш жуда қийин. Демак рангларни ажрата олмаётганлик яққол намоён бўлаётган бўлса, дарҳол офталмолог билан боғланиш зарур.\nНурга нисбатан сезгирликнинг ошиши\nРивожланаётган катарактанинг кенг тарқалган ва тез-тез учрайдиган аломати – нурга сезгирликнинг ошиши. Ушбу касаллик даврида ёрқин лампалар ҳақиқий душманга айланади ва одатдаги ёруғлик даражаси ҳам жуда ёрқин ва ҳаттоки оғриқли бўлиши мумкин. Агар ёруғлик туфайли инсон ўзини ноқулай сеза бошласа, зудлик билан шифокор кўригидан ўтиш тавсия этилади.\nАвтомобилни тунда бошқаришда қийинчилик пайдо бўлиши\nҲайдовчилар катарактанинг дастлабки босқичларидаёқ сезиш имконига эга. Бунинг учун кечаси машина бошқаруви билан боғлиқ бўлган қийинчиликларга эътибор қаратиш кифоя. Бош оғриғи, машина фаралари туфайли кўзда пайдо бўладиган оғриқ. Тунда йўл белгиларини кўришдаги қийинчиликлар – буларнинг барчаси тезроқ шифокорга мурожаат қилиш учун сабабдир.\nМайда ёзувларни ўқий олмаслик\nИнсон ёши ўтган сайин, кўпроқ эҳтиёткорликни талаб этади. Узоқни кўра олмаслик кенг тарқалган муаммолардан бири бўлиб, 50 ёшдан ошган одамларнинг аксарияти бунга дуч келади. Аммо китоб ва журналларда кичик шрифтдаги ёзувлар ўқилишида ҳам қийинчилик пайдо бўлса, бу катарактанинг ривожланиши сабаби бўлиши мумкин. Кўз линзаси сув ва оқсилдан иборат бўлиб, катаракта оқсилни жойидан силжишига олиб келади ва шу туфайли кичик ўлчамдаги ёзув ва белгиларни кўриш қийинлашади.\nИкки томонлама кўриш\nРивожланаётган катарактанинг яна бир белгиси − икки томонлама кўриш. Кўз линзаларида қанчалик кўп хиралашув ва булут пайдо бўлса, у орқали ўтадиган ёруғлик шунчалик бузилади. Натижада кўринаётган тасвир бир неча маротаба ўзгаргандек туюлади. Шунинг учун икки томонлама кўриш ҳолати кузатилса, шифокорга мурожаат қилиш керак.\nКўришнинг кескин яхшиланиши\nУзоқни яхши кўролмайдиган беморларда кўриш қобилиятининг кескин яхшиланиши катарактанинг яна бир аломатидир. Афсуски, яхшиланиш жуда тез ўтиб кетади, аммо касаллик ривожланишда давом этади. Шунинг учун кўз билан боғлиқ муаммо сезилган заҳоти шифокор билан маслаҳатлашиш керак. Шунингдек, йилда бир маротаба бўлса ҳам кўрикдан ўтиш керак.


Солиқ ходимлари тадбиркорлар ва фермерлар бухгалтериясини юритишда амалий ёрдам берадилар » Sangzor.uz - Инновацион ахборот портали\nSangzor.uz » Солиқ хабарлари » Солиқ ходимлари тадбиркорлар ва фермерлар бухгалтериясини юритишда амалий ёрдам берадилар\nМуаллиф Admin Сана 04-10-2019, 22:16 Фикрлар "0" Кўрилди: 139\nКуни кеча Давлат солиқ қўмитаси томонидан Дўстлик туманидаги болалар мусиқа ва санъат мактабида Президентимиз Шавкат Мирзиёевнинг шу йил 26 сентябрдаги “Ўзбекистон Республикасининг солиқ сиёсатини янада такомиллаштириш чора-тадбирлари тўғрисида”ги фармони мазмун-моҳиятини тадбиркорларга етказиш мақсадида семинар ташкил этилди.\nТадбиркорлар ва фермер хўжалиги раҳбарлари, бош ҳисобчилар иштирокидаги мазкур тадбирни Давлат солиқ қўмитаси раиси ўринбосари Алимжон Файзибоев бошқарар экан Президентимиз фармонига биноан, 1 октябрдан қўшилган қиймат солиғи ставкаси амалдаги 20 фоиздан 15 фоизгача пасайтирилгани, ушбу ўзгаришнинг аҳамияти ҳақида тўхталиб ўтди.\nБугун бюджет ташкилотларида 1,7 миллион киши доимий иш билан банд, 3 миллиондан ортиқ пенсия ёшидаги фуқаролар бор. Давлат томонидан уларга ҳар ой маош ва нафақалар берилади. Давлат ўз олдида турган ана шундай мажбуриятларни тўла бажариши учун ўтган вақт давомида қўшилган қиймат солиғини 20 фоизда ушлаб туришга тўғри келди.\nЎтган йилги солиқ концепциясида 2019 йил 1 январдан иш ҳақи фондига бўлган солиқ юкини камайтириш кўзда тутилганди. Натижада ушбу санадан бошлаб жисмоний шахсларнинг даромад солиғи 22 фоиздан ягона 12 фоизга туширилди. Саккиз фоизлик иш ҳақидан суғурта бадали олиш умуман бекор қилинди. Бу бир қараганда, бюджетга тушумнинг сезиларли камайишига олиб келишини англатади. Шу боис мутахассислар бу ўзгаришни катта таваккал, дея баҳолаганди.\nАммо Президент Шавкат Мирзиёевнинг узоқни кўзлаб иш тутиши натижасида тадбиркорлар яратилган солиқ имтиёзларидан оқилона фойдаланиб, ўз фаолиятини янада жонлантирди. Бунинг натижасида жисмоний шахслардан олинадиган даромад солиғининг давлат бюджетига тушуми икки бараварга ортиши кузатилди. Йилнинг биринчи ярмида қўшимча 571 минг солиқ тўловчи аниқланди. Даромад солиғи давлат бюджетини шакллантирувчи учинчи солиқ тури эканини инобатга олсак, бу муҳим аҳамиятга эга экани ойдинлашади. Айни шу натижалар қўшилган қиймат солиғи ставкасини пасайтириш қарорини қабул қилишга туртки бўлди. Биз 15 фоизлик ставкани 2020 йил 1 январдан жорий этиш таклифини илгари сургандик. Аммо давлатимиз раҳбари бу амалиётни 1 октябрдан жорий қилиш ва иқтисодиётда бизнес учун енгилликлар яратиш бўйича топшириқлар берди.\nҚўшилган қиймат солиғи ставкасининг туширилиши натижасида республика миқёсида хўжалик юритувчи субъектлар ихтиёрида 10 триллион сўмдан ортиқ айланма маблағ тежаб қолинади.\nДавлат солиқ қўмитаси раис ўринбосари Алимжон Файзибоев иштирокчиларга 15 фоизли қўшилган қиймат солиғи амалиётга жорий этилиши чоғида тадбиркорлик субъектлари олдида турган биринчи галдаги вазифаларга ҳам тўхталиб ўтди.\nФармонга мувофиқ, ягона ижтимоий тўлов ставкаси 25 фоиздан 12 фоизга туширилгани шунингдек ушбу фармон билан тадбиркорлар ҳисоб рақамларини тўхтатиб қўйишнинг амалдаги тартиби бекор қилингани борасидаги янгиликлар борасида йиғилганларга батафсил маълумот берилди.\nБугунги кунда солиқ маъмуриятчилигини амалга оширишда етти хил янги турдаги солиқ назорати механизмлари жорий қилинмоқда. Бу қўшилган қиймат солиғи гувоҳномасини олиш, божхона декларацияси асосида кириб келган юкларнинг электрон ҳисоб-фактурасини жорий қилиш, бутун мамлакат тадбиркорлик фаолияти ҳисобини электрон кўринишга ўтказиш, электрон транспорт юк хати жорий қилиб, йўлдаги юклар ҳаракатини назорат қилиш ва маҳсулот тайёр бўлганидан сўнг улар савдосида онлайн назорат-касса аппаратларини жорий қилишда намоён.\nСолиқ тизимига бу каби амалиётларни жорий этишда Хитой, Россия, Бирлашган Араб Амирликлари каби давлатлар тажрибалари ўрганилди. Бу, ўз навбатида, солиқ тўловида шаффофликни таъминлашга қаратилган.\nСеминар сўнгида иштирокчилар ўзларини қизиқтирган саволларига мутахассислар ёрдамида батафсил маълумот олдилар.\nКатегория Солиқ хабарлари Кўрилди 139\nСолиқ сиёсати-хуфёна иқтисодиётни олдини олади\nҚўшилган қиймат солиғи ҳамма учун фойдали\nСолиқ ислоҳотларининг янги босқичи - ҚҚСнинг узлуксиз занжирини яратишга хизмат қилади\nФоторепортаж: Жиззахда II халқаро инвестиция Форуми ўтказилди\nИшлаб чиқариш майдонларидан фойдаланиш самарадорлиги янада оширилади\nСавдо маркази қурилишида қабртошлар ишлатилгани маълум бўлди\nЯпонлар мовий атиргул яратишди (фото)\nТайвандаги кўприкнинг қулаши видеода қайд қилинди (фото, видео)\nДилноза Кубаева Озодбек Назарбековнинг хотиними? Озодбек Назарбеков жавоб берди (видео)


"Ўзагроэкспорт" фермер ва деҳқонлардан анор ва хурмо сотиб олишини эълон қилди - 04.11.2017, Sputnik Ўзбекистон\nАнор бир килограмми 4 минг сўмдан 10 минг сўмгача, хурмо бир килограмми 2200 сўмдан 2600 сўмгача сотиб олинади 04.11.2017, Sputnik Ўзбекистон\nТОШКЕНТ, 4 ноя – Sputnik. "Ўзбекозиқовқатхолдинг" компанияси таркибидаги "Ўзагроэкспорт" АЖ фермер ва деҳқон хўжаликлари томонидан етиштирилган анор мевасини харид қилишни бошлаётганини эълон қилди.\nЭълонга кўра, харид қилиниши мўлжалланаётган анор "аччиқ-дона", "казаке", "десертный" навларига тегишли бўлиши, ранги қизил, тўқ қизил, кўкиш-сариқ, мевалар бир хил катталикда бўлиши, қуёш нури қаттиқ таъсир қилмаган, қора доғ ва чизиқлари бўлмаган бўлиши шарт.\nАнор мевалари тоифасига қараб (катта-кичиклиги, вазни) бир килограмми 4 минг сўмдан 10 минг сўмгача сотиб олинади.\nШунингдек, хурмо мевасига нисбатан қуйидаги талаблар қўйилган: "Тамопон большой", "Вахш", "Зенжи-мару", "Таджикский" навлари бўлиши, ранги тилларанг-сариқ, тўқ сариқ, жигарранг, бир хил катталикда бўлиши ва қуёш нури қаттиқ таъсир қилмаган, қора доғ ва чизиқлари бўлмаган бўлиши шарт.\nХурмо меваси тоифасига қараб бир килограмми 2200 сўмдан 2600 сўмгача харид қилинади.


Сабр ва шукрнинг фазилати — Исломобод\nСиз шуердасиз Бош саҳифа → Сабр ва шукрнинг фазилати\nРоббул амийн, Робб субҳанаҳу ва таолога чексиз ҳамду саноларимиз бўлсинким, мана, 24 ҳафтадан бери, олти ойдан бери ушбу дард – вабо туфайли жума намозини ўқий олмаётган эдик. Алҳамдулиллаҳ, йўлларимиз очилиб, масжидларимиз очилиб, бугун сизлар билан Аллоҳнинг уйида соғ-саломат дийдор кўришиб турибмиз. Бунинг учун ҳар қанча шукр айтсак, ҳар қанча ҳамд айтсак, шунча оз. Қанчадан-қанча юртдошларимиз, диндошларимиз, яхши инсонлар, қадрдон дўстлар, аҳли илмлар, эркагу аёллар бу бало, бу вабо туфайли вафот этиб кетишди. Аллоҳ ҳаммаларини раҳмат қилсин! Ҳозирда бемор бўлиб турганларга Парвардигоримиз, Роббул иззанинг Ўзи шифои комил, шифои ожил берсин, барчамизни ҳифзу ҳимоясида асрасин!\nБу синовли кунларнинг ҳикмати шу эканки, Роббимиз ато этаётган сон-саноқсиз неъматларнинг қадрига янада кўпроқ етадиган бўлиб қолдик, биродарлар. Бу карантин вақтида кўпгина неъматларнинг қадрига етишни ўргандик. Жумладан, масжиднинг, жамоатнинг, жума намозининг ҳам қадрига етдик.\nБугун ҳаммамиз ҳаяжонга тўлиб ўтирибмиз, қалбимиз ихлосга тўлиб, ғайрат-шижоатимиз жўш уриб турибди. Бугунги жума намозимиз тарихда қоладиган намоз бўлади. Зеро, бугун кўпгина дуоларимиз қабул бўлди, биродарлар. Шундай экан, бугун янада кўпроқ дуо қилайлик, ҳамманинг ҳаққига дуо қилайлик, зеро, жума кунида дуо қабул бўладиган бир соат бор, фурсат бор. Бугун аср намозидан кейин шомгача бўлган вақтни ғанимат билайлик!\nИмом Молик раҳматуллоҳи алайҳ бу вақтни ғанимат билиб, жума кунлари аср намозидан кейин то шом вақтигача ўзларининг дуо қиладиган ғурфаларига – ҳужраларига кириб кетар эканлар.\nҲаммамиз дуога муҳтожмиз, биродарлар. Айни шу кунларда баъзи дўстларимиз орамизда йўқ, ҳар хил сабаблар билан, айбли-айбсиз ҳолда қамоқхоналарда, ҳибсхоналарда ўтиришибди. Уларни ҳам дуо қилайлик, Парвардигор Роббул изза бу синовлардан ёруғ юз билан ўтишни насиб қилиб, тезроқ қавмимизга, даврамизга соғ-саломат қайтишларини насиб айласин. Ўша биродарларимизнинг ҳақларига алоҳида дуоларингизни сўраган бўлардим, азизлар.\nБугунги мавзу – сабр ва шукрнинг фазилати. Бугунги жума маърузасига бундан бошқа мавзу бўлиши ҳам мумкин эмас эди. Зеро, сабр ва шукр – энг улуғ мавқиф, энг улуғ манзилдир, азизлар. Афсуски, бугунги кунда, яъни сабр ва шукрга энг муҳтож бўлган кунимизда, ҳар доимгидан кўра кўпроқ сабр ва шукр қилишимиз керак бўлган ҳолатимизда бу икки сифатни танқид қиладиганлар ҳам пайдо бўлмоқда. «Доим сабрга, доим шукрга чақирасизлар, қачон жиҳодга чақирасизлар? Сизлар фақат шукрга ундайсизлар, «шукрчи домла»сизлар, фақат сабрга чақирасизлар, сизларда бошқа гап йўқ, ҳақни гапирмайсизлар!» дейдиган жоҳиллар кўпайиб бормоқда.\nВаҳоланки айнан бугунги кунда сизлар билан фақат сабр ҳақида, айниқса, шукрнинг фазилати борасида гаплашишимиз керак. Зеро, шукр – муваффақиятнинг калитидир, айни саодат, айни бахтдир.\nАллоҳ субҳанаҳу ва таоло каломи шарифда марҳамат қилади:\n«Тезда Роббингиз сизга ато қилади ва сиз рози бўласиз».\nРоббимиз нима ато қилса, биз шунга рози бўлишимиз керак экан. Мана шу «ар-ризо» мақомидир. Қазои қадарга рози бўлиш шукрни тақозо қилади. Хўш, шукр нимани тақозо қилади?\nҲасан Ҳусайнга, Фотима Зуҳрага боғланганидек, шукрга ҳам боғланган неъмат бор. Шукр зиёда бўлишни тақозо қилади, баракани тақозо қилади. Демак, шукр билан кўпайишга боғланган, биродарлар. Шукр келтирдингизми, албатта зиёда бўлади. Аммо тескариси ҳам худди шундай – ношукур бўлдингизми, Аллоҳ таоло сиздан неъматларини қирқади, ризқингизни қияди, яъни маҳрум қилади. Шунинг учун динимиз бандаларни, биз мухлис умматни доимо шукрга чақириб келган. Шукр қилишнинг энг аввали эса банданинг тақдиридан, шу ҳаётидан рози бўлиши экан. Нафақат ҳаётимиздан, балки Аллоҳ таоло ёзган қазо ва қадардан рози бўлишимиз керак. Буни тушунтириш учун учун сизларга бир қиссани келтириб ўтаман. Бу қиссани ижтимоий тармоқда ҳам гапирдик, уч-тўрт кундан бери қаерда бўлсак, шу қиссани гапиряпмиз.\nБу қиссани «Ал-бидая ван-ниҳая» китобидан топишингиз мумкин. Шунингдек, имом Бухорийнинг «Тарихул кабир»ларидан, Ибн Ҳиббоннинг «Саҳиҳ»ларидан ҳам топасиз. Бу қисса Росулуллоҳ соллаллоҳу алайҳи васалламнинг замонларида бўлиб ўтган, «Туянинг соясида юр» деб номланган қиссадир.\nРосулуллоҳ алайҳиссалом Мадинаи Мунавварада эдилар. Ямандаги қадимий Ҳазрамавт шаҳрининг шаҳзодаси Воил ибн Ҳужр ал-Ҳазрамий розияллоҳу анҳу Исломни қабул қилиш учун Мадинаи мунавварага келаётган эдилар. Ямандан жуда кўп уламолар чиққан, биродарлар. Ҳозирда ҳам у ерда ҳанафий мазҳаби бўйича ўткир фақиҳлар бор. Жаброил алайҳиссалом Воил ибн Ҳужр ал-Ҳазрамий розияллоҳу анҳунинг келишини Пайғамбар алайҳиссаломга етказдилар. Пайғамбаримиз соллаллоҳу алайҳи васаллам саҳобаларга бу хурсандчиликни етказиб, «Ҳозир бу ерга Яман улуғларининг энг охиргиларидан бири келмоқда, Яманнинг шаҳзодаси келмоқда», дедилар. Шаҳзода келгач, Пайғамбар алайҳиссалом уни қучоқ очиб кутиб олдилар, одатий илтифотларга қараганда бироз муболаға билан илтифот кўрсатдилар, ҳатто эгниларидаги ёпинчиқларини ечиб, меҳмоннинг тагига тўшаб, ёнларига ўтирғиздилар. Воил розияллоҳу анҳу тахминан 15-20 кунча Мадинада, Пайғамбаримиз соллаллоҳу алайҳи васаллам билан бирга турди. Мана шу 20 кун давомида Росулуллоҳ соллаллоҳу алайҳи васаллам Воил розияллоҳу анҳуни ёнларидан кетказмадилар. Намозга имомга ўтсалар, ортларига Воилни ўтказиб қўярдилар, Воил эшитсин, ўргансин, қавмига бориб, тезроқ Исломни, намозни ўргатсин деб, қироати махфий қилинадиган намозларда ҳам овозларини чиқариб қироат қилардилар, «омин»ни ҳам овозларини чиқариб айтардилар. Шунинг учун бўлса керак, бу улуғ саҳоба жами 71 та ҳадис ривоят қилган бўлсалар, ана шу 71 та ҳадиснинг аксари намоз ҳақидадир. Бу ҳадислар ўша 20 кун давомида ҳар куни Пайғамбаримиз соллаллоҳу алайҳи васаллам билан бирга ўқилган намозларнинг сифатлари бўлиб, ҳаммасида «Росулуллоҳ соллаллоҳу алайҳи васаллам намозда бундай қилдилар», бундай ўқидилар, ундай ўқидилар ва ҳоказолар дейилган.\nШу ўринда бир мулоҳазани айтмоқчиман. Ҳозир баъзилар салбий маънода, таҳқир маъносида «сарой мулласи» деган истилоҳни ишлатадиган бўлиб қолишди. Улар бу атамани саройга алоқаси бор диний ходимларга нисбатан ишлатишади. Раҳматлик Эркин Воҳидов, Абдулла Ориповларни «сарой шоири» дейишарди. Хуллас, давлат сиёсатини қўллайдиган зиёлиларга шундай лақаб қўйишар эди. Энди имомларни ҳам «сарой имомлари» дейишяпти.\nМана, бу қиссада Пайғамбар алайҳиссалом сарой вакилига қандай муомала қилганларини эшитдингиз. Воил ибн Ҳужр саройнинг бир вакили эмас, балки саройнинг шаҳзодаси эди, Яманнинг подшоҳи эди. Пайғамбар алайҳиссалом бу кишига қандай илтифот кўрсатдилар? Ҳар доимги меҳмонларга қараганда бироз муболағали тарзда муомала қилдилар.\nМана, марҳамат, инсоф бўлса, юқоридаги иборани Пайғамбар алайҳиссаломга ҳам ишлатишсин!\nВоил ибн Ҳужр ал-Ҳазрамий розияллоҳу анҳу қайтаётган чоғида Пайғамбар алайҳиссалом бир қоғозга Яманнинг баъзи ерларини Воил ибн Ҳужрга тегишли экани ҳақида ҳужжат, ёрлиқ ёздириб бердилар. Воил ибн Ҳужр Ямандаги ерларини, мол-мулкини, шаҳзодалик мартабасини, шаънини, обрўсини ташлаб, Ислом учун Мадинага келган эди. Ана шунинг мукофоти ўлароқ, Пайғамбар алайҳиссалом унга ўша ерларни ҳужжат қилиб бердилар. Шунингдек, Муовия ибн Абу Суфён розияллоҳу анҳуни унга вакил қилиб, бирга юбордилар, «Эй Муовия, Яман аҳлига бориб, Ҳазрамавт аҳлига мана шу ҳужжатни тасдиқлаб берасан, бу ерлар энди Воилники эканини уларга етказасан», дедилар.\nҚарангки, Муовия ибн Абу Суфён розияллоҳу анҳу ўша пайтда иқтисодий жиҳатдан ниҳоятда танг аҳволда эканлар, улов тугул, ҳатто оёғида кавуши ҳам йўқ экан. Лекин саҳобаларнинг самимияти, Росулуллоҳ соллаллоҳу алайҳи васалламга садоқати, итоатини қарангки, буйруққа лаббай дедилар, бош тортмадилар, «Ё Росулаллоҳ, менинг уловим йўқ, менга улов қилиб беринг, кейин бораман, ҳеч бўлмаса кавуш олиб беринг, кейин бораман», демадилар. «Хўп бўлади. Эшитдик ва қабул қилдик!» дедилар. Мана, ҳақиқий мўмин-мусулмон одамнинг жавоби. Демак, Исломнинг буйруғини эшитганда худди шу мавқифда бўлишимиз керак экан.\nИкковлон йўлга тушишди. Аслида қисса мана шу ердан бошланади. Воил ибн Ҳужрнинг мусулмон бўлганига 20 кун бўлган, унда ҳали кибор аломатлари бор, ҳали руҳий тарбияси камолига етгани йўқ, туясида ястаниб кетяпти. Муовия эса оёқ яланг, сакраб-сакраб, тез-тез юриб, унга эргашиб келяпти. Бироздан сўнг, кун ёйилгач, Муовиянинг оёғи саҳро қумининг иссиғидан куя бошлади. «Оёғим куйяпти, туянгга мени мингаштириб ол, Воил», деди Муовия. «Эй Муовия, туяни қизғанмайман, лекин ўзинг ўйлаб кўр, мен бир шаҳзода бўлсам, сен оддий одам бўлсанг, шаҳзодаларга мингашадиган даражада эмассан-ку!» деди Воил. Муовия «Ҳа, майли» деб, кўнишга мажбур бўлди. Йўлда давом этишди. Бироздан сўнг Муовиянинг оёғи баттар куйгач, «Эй Воил, ҳеч бўлмаса кавушингни бериб тур, оёғим куйяпти. Ҳозир сенга кавуш керакмас-ку!» деди. Воил эса «Кавушни ҳам қизғаняпти демагин-у, лекин ўзинг ҳам инсоф қил-да, Муовия! Сен шаҳзодаларнинг кавушини киядиган одаммисан? Оддий одамсан-ку! Майли, мен сенга илтифот қиламан, туямнинг соясида юрақол», деди Воил. Туянинг соясида оёқ куймайди-да!\nХуллас, Муовия ибн Абу Суфён Ҳазрамавтга етиб келгунча Воил минган туянинг соясида бордилар.\nСаҳобаларнинг самимиятини қаранг! Хушомад қилиш, хафа бўлиш, ёмон гумон қилиш, биродарининг гапини оғир олиш йўқ! Бўлмаса, Муовия айнан Воилнинг иши учун кетяпти, унга берилган ернинг ҳужжатини тасдиқлаш учун кетяпти. Бугунги куннинг тили билан айтсак, Муовияга Воил эмас, айнан Воилга Муовия керак. Лекин Муовия амрни кимдан олганлар? Росулуллоҳ соллаллоҳу алайҳи васалламдан олганлар. Шунинг учун бу амрни бажаришдаги ҳар қандай қийинликдан бош тортмай кетяптилар.\nОрадан йиллар ўтди. Вазиятлар ўзгарди. Ҳа, биродарлар, бу фалакнинг гардиши тинмай айланиб туради, ҳамма нарса ўзгариб туради. Бойлар камбағал бўлади, камбағаллар бой бўлади, подшоҳлар қул бўлади, қуллар подшоҳ бўлади, азиз бир кун хор бўлса, хор ҳам бир кун азиз бўлиши мумкин.\nВоил ибн Ҳужр ал-Ҳазрамийнинг ёши саксондан ошиб қолди. Бу ўтган йиллар давомида буюк саҳоба бўлиб етишдилар. Сиффин жангида ҳазрати Али розияллоҳу анҳу томонида туриб жанг қилдилар, саксон ёшдан ошганларида Шом юртларига сафар қилдилар. Шомда эса бир пайтлар оёғи иссиқ қумда куйган Муовия амирул мўминин бўлиб, тахтга ўтирар эдилар. Бутун дунё ўша қумда куйган оёқларининг остида эди. Фалакнинг гардиши деб шуни айтадилар.\nБир куни Воил амирул мўмининнинг зиёратига кирди. Муовия қараса, ўша бир пайтлар туясига мингаштирмаган, кавушини ҳам бермаган одам ҳузурига изн сўраб кириб келяпти. Муовия розияллоҳу анҳу югуриб бориб, Воилни қучоқлаб олдилар. Муовиянинг хулқига қаранг – на гина қилиш бор, на ўпкалаш бор, на хусумат қилиш бор! Саҳобаларнинг самимиятини томоша қилинг, азизлар! Халифа Муовия розияллоҳу анҳу Воилни олиб келиб, ўзининг ҳалифалик тахтига ўтирғизди, кўп илтифотлар кўрсатди, олдига олтин тангалар солинган ҳамённи қўйди. Воил эса «Пулга эҳтиёжим йўқ, буни муҳтожларга беринг, эй мўминларнинг амири! Ўшанда мен ҳилмингизни кўриб, сизни яхши кўриб қолганман», деди. Ана шунда Муовия розияллоҳу анҳу ҳазил аралаш Воилга ўша сафарни эслатдилар. Шунда Воил розияллоҳу анҳу «Эй мўминларнинг амири! Қанийди замонни орқага қайтаришнинг иложи бўлса! Мен сизга кавушимни бериш, туямга ўтирғизиш уёқда турсин, Ҳазрамавтгача шу икки қўлимда кўтариб борган бўлар эдим!» деган эканлар.\nҲа, азизлар, ҳар бир инсон Аллоҳ таоло насиб қилган даражасига, мавқифига рози бўлсин экан. Ким бўлишидан қатъи назар, оддий бир ишчими, докторми, муҳандисми, ҳайдовчими, қурувчими, мелисами ёки бошқами, ким бўлса-бўлсин, ҳаётда тутган ўрнига, мавқифига, ўзининг қисматига рози бўлиши керак. Чунки рози бўлса, шукр қилади. Норози бўлса, ношукр бўлади. Норози бўлса нима бўлади? Норози одамлар ҳамма нарсадан норози бўлади – ҳаётдан ҳам норози, давлатдан ҳам, ҳукуматдан ҳам, иқтисоддан ҳам, сиёсатдан ҳам, диндан ҳам, имомлардан ҳам норози бўлади. Аллоҳ сақлаган бўлсин.


Аллоҳнинг дини жоҳилона ҳимояга муҳтож эмас! | Azon.uz - Ахборот-таҳлилий портал\nАллоҳнинг дини жоҳилона ҳимояга муҳтож эмас!\n11:00 02.02.2019 2557\nКейинги кунларда Nike брендидан “Аллоҳ“ исми ёзилган кроссовкалар ишлаб чиқарилаётгани дарғазаб постлар ёзиш орқали тарқатилмоқда. Мен ғазабнок бўлаётганлар ҳиссиётини тушунаман. Исломий муқаддасотлар ҳимояси албатта лозим. Лекин бу ғала-ғовур ҳам олдинги “Аллоҳ“ номи ёзилиб қолган қўзичоқ туғилгандаги фахр ва ғурурнинг тескариси бўлиб қолмоқда холос. Яъни ноўрин ва кераксиз. Чунки..\nБиринчидан, даъво қилинаётган ёзувнинг “Аллоҳ“ экани аранг ўқилади. Шунда ҳам, ёзувни тескари ҳижжаланса ва “Аллоҳ“ ёзувини у ерда кўришни астойдил хоҳланса. Аммо холис кўз билан қаралса, у ерда бу ёзув йўқ.\nИккинчидан, Аллоҳ исми, Аллоҳнинг дини, Аллоҳнинг шариати ва муқаддасотлари аниқ таҳқирланаётган ўринлар қолиб, бундай ноаниқ даъвога айюҳаннос солиш, жуда бўлмаганда соддалик саналади.\nУчинчидан, жаноблар, олдин айтганимдек, Аллоҳнинг дини зўрма-зўраки мўъжизаларга муҳтож бўлмаганидек, унинг ҳимояси ҳам, бундай мавҳум хатти-ҳаракатларга нисбатан жоҳилона талаблар билан бўлмаслиги керак.\nP.S. Араб ёзувини биладиганлар “Аллоҳ“ ёзуви дея кўрсатилаётган ҳолатни тўнкариб кўрсинлар, айтганларимга амин бўладилар.\nЛивия уруши ҳақида афсоналар\n23:55 16.07.2019 1951\n«Жаҳаннамда бир водий борки, унда фақатгина подшоҳларни зиёрат қилувчи олимлар турадилар»\n19:05 15.07.2019 995\n23:02 12.07.2019 3089


«Муваффақият бу – бажарган ишингиздан чин маънода фахрлана олиш» — сунъий интеллект бўйича мутахассис билан суҳбат\n«Осмондаги болалар» лойиҳасининг 13-сони меҳмони – Alif Fintech компанияси етакчи мутахассиси, бир нечта стартаплар инвестори ва амалий ташкилотчиси, iSystem дастурчилар мактаби асосчиларидан бири Аъзамжон Немадалиев.\n37 ёшли Аъзамжон Немадалиев Фарғона вилоятининг Риштон туманида туғилган. 2005 йилда Тошкент ислом университетини, 2007 йилда Тошкент ахборот технологиялари университетини, 2016 йилда University Putra Malaysia университетини битирган.\n— 2007 йили Putra Malaysia университетидан тадқиқот лойиҳасида қатнашиб, ўша ерда ишлаш таклифи тушди. У ерга 2007 йил охирларида йўл олдим. Маълум сабабларга кўра, PhD даражасини олиш учун таҳсилим қарийб 6 йилга чўзилди.\nШу вақт давомида ҳам ўқиб, ҳам ишладим. 2012 йилда эса ўша ерда IT-компания очдик. Компанияга Ўзбекистондан 4-5 кишини чақириб, иш фаолиятини бошлаганмиз.\nБироз вақт ўтиб тушундимки, IT-тадбиркор бўлиш ҳам яхши, лекин асосан бошқарув билан банд бўлиб қолиш одамдаги илмий фаолият сусайишига олиб келади. Шу сабабли академик фаолиятимни тиклашга қарор қилдим ва 2018 йилда Малая университети Ахборот технология факультетининг Сунъий интеллект кафедрасида “post-doc”, яъни докторантурадан кейинги тадқиқотчи сифатида ишлай бошладим. Шу жараёнда бир йил давомида талабаларга дарс ҳам бердим.\nШундан сўнг фаолиятимни сунъий интеллект соҳасида давом эттирдим, Малайзияда шу соҳада бир нечта лойиҳаларда иштирок этдим. Сунъий интеллектга қизиқишим PhD қилаётган вақтимда пайдо бўлганди.\nЎтган йили эса Ўзбекистонга қайтишга қарор қилдим. Ўз тажрибам билан жамиятимиз ривожига ҳисса қўшиш ниятидаман. Яқинда дастурчилар тайёрловчи iSystem ўқув марказини ташкил қилдик. Иншааллоҳ, катта ниятларимиз бор.\n«Сунъий интеллект қишлоқ хўжалигида ишчи кучига харажатларни 42-46 фоизга камайтириб беради»\n— IT соҳаси каби, сунъий интеллект соҳасида ҳам сиз қаерда туриб ишлаётганингиз у қадар муҳим эмас. Чет элга бориб эмас, шу ернинг ўзида туриб ҳам сунъий интеллектни ўрганиш ва шу соҳада онлайн ишлаш мумкин. Пандемия ўзи кўрсатиб қўйди, ҳозирги кунда дунё – худди бир маҳалладек.\nМасалан, оддий иссиқхона. Ҳозирги кунда иссиқхоналарнинг бешинчи авлод технологиялари бор. Улар ёрдамида оддий помидор етиштиришни жуда илғор равишда ташкиллаштириш мумкин. Томчилатиб суғориладиган иссиқхонани маълум қурилмалар билан жиҳозлаб, жараённи автоматлаштириш мумкин. Иссиқхонанинг ҳозирги ҳолати ҳақидаги барча маълумотлар, йиғилган таҳлиллар қўлингиздаги телефонда бўлади.\nСунъий интеллект ёрдамида сиз ҳар томонлама оптимизацияга эришасиз. Вақт, маҳсулот сифати, сувни тежаш, ходимларни ишлатиш харажатлари...\nҲозир, сир эмас, қишлоқ хўжалигида дронлар ёрдамида жуда кўп масалаларнинг ечими топиляпти. Сунъий интеллект қишлоқ хўжалигида ишчи кучига харажатларни 42-46 фоизга камайтириб беради. Бу – катта қиймат.\nСунъий интеллект – бу...\n— Сунъий интеллектнинг асосида маълумотлар ётади. Маълумот базаси сақланиши, қайта ишланиши, унинг устидаги таҳлиллар сунъий интеллектни ташкил этади.\nИнсоният даставвал ёзувни ихтиро қилди. Ёзув – бир ўлчамли маълумот сақлаш. Вақт ўтиши билан маълумотлар кўпайиб кетди ва энди инсониятга бу кифоя қилмай қолди, маълумотларни сақлашнинг икки ўлчамли шакли керак бўлиб қолди. Яъни ҳам горизонтал, ҳам вертикал маълумотларни ўзаро боғлаш зарурати туғилди. Бу – Excel. Биласиз, Excel ихтиёрий бир ячейкадаги маълумотни у ёки бу манзилда бошқаси билан боғлайди. Бу – компьютер технологияларининг кириб келиши маҳсули бўлди.\nВақт ўтиб, икки ўлчамли маълумотлар ҳам инсониятни қониқтирмай қолди, чунки Excel'да маълумот кўпайиб кетди. Ана энди маълумотнинг икки ўлчамлидан илғорроқ – кўп ўлчамли ҳолати яратилди, бу – Relational database, яъни маълумотлар базаси. Маълумотлар базасида Excel'даги бир нечта кўринишлар бир-бири билан key-point'лар орқали боғланади. Буни IT-девелоперлар яхши тушунади.\nЛекин замон ривожланишда давом этяпти. Маълумотлар базалари ҳам кўпайиб, Big data ривожланганидан кейин, мавжуд талабга Relational database'лар жавоб бера олмай қолди. Натижада энди Big data'ни бошқариш технологиялари яратилди.\nFacebook, YouTube, Google ана шу технологиялардан фойдаланади. Айни пайтда, маълумот кўпайиб кетгач, уларни шунчаки сақлаш эмас, уларни қайта ишлашга, таҳлил қилишга эътибор кучайди. Ана энди шу босқичда сунъий интеллект кириб келади.\nҲозирга келиб, дунё технологияси олдида бир масала пайдо бўлди: маълумотнинг ўзи эмас, унинг ичидаги қонуниятлар қийматли бўлиб қолди. Сиз маълумотларни ўрганиб, улар ичидаги боғланишни оласиз-да, маълумотларнинг ўзини ташлаб юбораверасиз. Шунинг ўзи – илм. Мана шу нарсани нейронетворк дейди.\nDeep learning'даги андозалар, моделлар – маълумотларнинг ўзи эмас, балки маълумотлар боғлиқлигидан келиб чиққан қонуниятларнинг жамланмаси. Нейронетворк ҳам маълумотлар базаси, лекин оддий база эмас; у – маълумотлар боғлиқлигининг базаси.\n«Қора туйнук расмини ташкил қилиш бўйича тадқиқотга ҳисса қўшдим»\n— Deep learning жуда кўп йўналишларда трендга айланди. Айниқса, космос илмида катта фойда беряпти. 2018 йилда Қора туйнукнинг расми шакллантирилди. Ўша расмни шакллантиришда дунёнинг ҳар хил нуқталаридаги обсерваториялар йиғган маълумотлар қайта ишланди.\nШу тадқиқотда Малайзиядаги Малая университети ҳам қатнашди. Ўша жараёнда менинг ҳам кичик бўлса-да ҳиссам бўлган. Америкадаги катта марказий базага маълумот етказишимиз керак эди. Улар software, API қуриб чиққан, лекин олинган терабайтлаб маълумот ўша API'га мос келиши керак. Яъни оддий адаптер қуриб, бир кўринишдаги маълумотни иккинчи кўринишга ўтказиш керак бўлган. Шу маълумотларни етказишда озгина ҳиссам қўшилди.\nҚора туйнукнинг расми ташкиллангани бутун дунёда шов-шув бўлди. Албатта, бунинг аҳамиятини астрономияга қизиққан одам тушунади.\n«Ўзбекистон ёшларида потенциал анча юқори»\n— Куни кеча болалар қизиқиб сўраб қолишди: «Аъзамжон ака, муваффақият нима?» Менинг тушунчамда, эришилган моддий ва маънавий ютуқлардан фахрланиш – мана шу муваффақият. Ўзим учун қадрли бўлган ютуқларни ўз муваффақиятларим деб биламан.\nЎзбекистонда потенциал роса кучли. Ёшларимиз кўп нарсага қодир. Лекин уларнинг олдида катта тўсиқ бор, у ҳам бўлса – ўзлари. Ўзларидан бошқа қолган барча тўсиқлар – иккиламчи ва майда тўсиқлар. Айтмоқчиманки, улар қисқа вақт ичида нимагадир эришиб қолай, деган мотив билан ҳаракат қилишяпти.\nТўғри, давр, шароит шуни тақозо қилиши мумкин. Лекин яхши мақсадни қўйиб, озгина сабр билан ҳаракат қилса, болаларимизнинг қўлидан жуда кўп нарса келади.\nМен Малайзияда бошқа кўплаб мамлакатлардан келган йигитларга дарс бердим, улар билан бирга ишладим ҳам. Айтишим мумкин, бизнинг болаларда потенциал анча катта.\nСабр – биринчиси. Иккинчиси – йўналтирадиган мутахассислар. Масалан, биз таълим муассасаларида илмий ва амалий индустриал тадқиқот жамоаларини ташкил этишимиз мумкин. Агар бирор кичикроқ йўналишда ўзимизни кўрсата олсак, унинг тарафдорлари ва албатта, молиявий тарафдан қўллаб-қувватлайдиган ҳам хусусий, ҳам давлат сектори вакиллари топилади.\nЎқишга кира олмаган ёшлар нима қилишсин?\n— Мен кўпроқ ўқишга кирганлар ҳақида қайғураман. Ўқишга киролмаганлар ҳаётда янги бир мақсад қўйиб, яшашда давом этади, ютқизмайди аслида. Ҳеч бўлмаганда вақтдан ютқизмайди.\nЎқишга кирганлар эса ўзларини худди келажаклари кафолатлангандек ҳис этишлари, шу сабаб 4 йил умрини беҳуда совуришлари мумкин. Аслида бу жуда қўрқинчли нарса. Таълим тизимининг ҳозирги даражасида мен шундай деб ҳисоблайман.\n16:59 / 20.04.2022\nICT4Girls – IT соҳасини танлаган қизлар учун катта имконият\n“Ўзбекистон мен ўйлагандан яхшироқ экан” — Тошкентга келган рус ва беларус дастурчилари


Ўзбекистон Кубоги-2017. “Локомотив” – “Насаф” учрашуви ҳақида - Offside.uz – Offside'да бўлинг, офсайдда қолманг!\nЎзбекистон Кубоги-2017. “Локомотив” – “Насаф” учрашуви ҳақида\nЎзбекистон Кубоги-2017 ярим финал учрашувларига ҳам етиб келдик. “Аждарлар” 2 август чоршанба куни Тошкентда ярим финал дастлабки учрашувида “темирйўлчилар” билан ўзаро куч синашади. Бу жамоалар ўтган йилги финалда ҳам туқнаш келишганини биласиз.\n“Насаф” бу билан ўз тарихида кетма-кет еттинчи бор Ўзбекистон кубоги ярим финалида иштирок этади. Жамоамиз устози Рўзиқул Бердиевнинг мураббийлик фаолиятидаги олтинчи ярим финал бўлади.\n2003 йилда жамоамиз “Навбаҳор” билан ярим финалда куч синашган ва дастлаб финалга чиққан. 2011 йили “Насаф” ярим финалда “Бунёдкор”ни, 2012 йил “Бухоро”ни, 2013 йил “Пахтакор”ни мағлуб этиб, финалга йўл олган эди. 2014 йили ҳам қаршилик футболчилар кубок ярим финалида иштирок этишган аммо, икки ўйин натижасига (0:1, 1:1) кўра, “Бунёдкор” кубок финалчисига айланган. 2016 йили ўзингизга маълум, “Насаф” ярим финалда “Бухоро”ни мағлуб этиб (2:0, 2:1), финалга чиққан.\nБу йил “Насаф” кубок ярим финалида иккинчи марта “Локомотив” билан ҳисоб-китоб қилади. Эсингизда бўлса, 2015 йилги ярим финалда айнан жамоамиз “Локомотив” жамоасини (2:0, 0:1) мағлуб этиб финалга йўл олган эди.\nКелинг, 2015 йилги ярим финал учрашувларини эсга оламиз. Ўша йилги ярим финалнинг дастлабки учрашуви Қаршида бўлган. Унда жамоамиз “Локомотив”ни 2:0 ҳисобида доғда қолдирган. Учрашувдаги голларни биринчи бўлимда Азамат Алланиёзов ва Шоҳруҳ Гадоевлар киритишган. Учрашув 12 август куни бўлиб ўтган.\nЖавоб учрашуви 15 сентябр куни Тошкентда бўлиб ўтган. Унда “темирйўлчилар” кичик 1:0 ҳисобида ғалаба қозонишган. Учрашувдаги ягона гол муаллифи Марат Бикмаев бўлган. Ҳар иккала учрашув ҳисобига кўра, “Насаф” финалга йўл олган. Демак, мазкур жамоалар ўз тарихида иккинчи марта ярим финалда туқнаш келишмоқда.\nЯна қизиқарли фактлардан бири шуки, ҳозирги пайтда жамоамиз шарафини ҳимоя қилаётган тажрибали ярим ҳимоячимиз Жасур Ҳасанов 2015 йилги ярим финал учрашувларида “Локомотив” сафида майдонга тушган.\nҲозирги пайтда “Локомотив” жамоаси сафида тўп тепаётган Шуҳрат Муҳаммадиев эса, “Насаф” таркибида майдонга тушган. Ҳатто у Қаршида бўлган дастлабки учрашувнинг энг яхшиси ҳам бўлган.\nЭслатиб ўтамиз, “Локомотив” – “Насаф” жамоалари ўртасидаги Ўзбекистон Кубогининг ярим финали дастлабки учрашуви, “Локомотив” стадионида 2 август чоршанба куни соат 19:30да бошланади.\n31/07, 15:24 0


Мени кутган ҳақиқат… – Сурхон тонги\nБош саҳифа / Жамият / Мени кутган ҳақиқат…\nФеврал 15, 2019\tЖамият Изоҳ қолдириш 616 Кўрилди\nЧамаси, 2008-2009 йиллар эди. Қашқадарёга бордим. Яқинларимни, яъни отамнинг акалари ва укаларини зиёрат қилгач, 1-2 кун меҳмон бўлдим. Меҳмондорчиликларнинг бирида қўшни қишлоқлардан бирига ўтдим.\nОдатдагидек, меҳмон дарагини эшитиб, бир гуруҳ нуронийлар ҳам келишди. Ҳол-аҳволлашиб бўлишгач, улардан бири: “Бу жигит кўзимга иссиқ кўринаяпти, таний олмайроқ туриппан, кимлардан?”, деб қолди.\n— Маҳмадали бобонинг набираси, сурхондарёлик Норсафарбойдинг ули, — деб таништирди мезбон.\n— Ҳа-а… банкирдинг улима? Ўзимиздан экан-қу,— деди нуроний. — Бобонгиз хўп аломат одам эди. Мард одам эди,— деди нуроний.\nБобом ҳақида деярли ҳеч нарса билмасдим. Билганларим, у киши жиддий, мулоҳазали киши эди. Унча-мунчага кулмас, ҳар нарсага, айтайлик, гурунгга аралашиб, фикр билдиравермас, қизиқиб қолишса, қисқа, лўнда жавоб билан қаноатланарди.\nИккинчи жаҳон урушидан қайтгач, “у — бу ер”ларда ишлаган, бир неча бора ишини алмаштирган, аммо кейинчалик нимагадир ишни ташлаб, қолган умрини чўпонлик қилиб ўтказганидангина хабарим бор эди.\n— Бир нарса эсимга тушиб кетди. Бу гапди энди айтсам, бўлаберади. Бир оёғи гўрда турган одамга ёлғондинг кераги жўқ. Бобонгиз у пайтлар районда, ревизор бўб ишларди, — деб гурунгни бошлаб қолди нуроний. — Биз бўса, колхоздинг молига қарардик. Бир кун бобонгиз отда кеб қолди. Жўқоридан молларни саноқдан ўтказиш бўйича топшириқ бўғон екан. Саноқдан ўтказдик. 5-6 та мол кам чиқди.\nБиз: “Саноқдан адашдингиз”, деб туриб олдик.\nҚайта санадик. 5-6 та мол кам чиқди. Бу вақтда кун кеч бўб қоганди. Маҳмадалибой акт тузаман, деб қоғоз қоралашга тушди. Чойга таклиф қигандик, ичиб журган чойимиз, раҳмат, овора бўманг, деб унамади.\nЎша даврларда “сўм” тугул “тийин”да камомад бўлса ҳам аяб ўтиришмасди. Мазани жомон қочирарди. 5-6 та мол эса ҳазилакам гап эмас.\nУ моллар чиндан ҳам жўқ эди. Тўғриси, кетадиган жойига кетганди…\nМаҳмадалибойга бир болали сигир таклиф қилдик. “Жолт” этиб, бир қоради-ю, бош чайқаб ёзишда давом этди. Шу вақтга қадар бунақа ишлар бўлган, келган одам ҳам “иш”га қараб нари борса, бир-икки қўйни олиб, ишни жовиб кетаверарди. Хуллас, “жўқ”, дейдиган одам бўган эмас, десам алдамаган бўламан. Чунки, текширишга кеганлар ўзимиздан, элчилик, қишлоқчилик, “юзинг-кўзинг“, дегандай…\nКам ойтдик, деб болали сигирга яна бир қўй ҳам қўшдик. Маҳмадалибой эса бу сафар бош кўтармади ҳам, чайқамади ҳам.\nБиз ҳам аж (ўжар) лик қиб, у кишининг ёзган актига қўл қўймадик. Бобо ҳеч нарса демай кетди. Биз эса дарров қишлоқ оралаб, кечаси билан одамлардинг 5-6 та қорамолини олиб кеб, давлатнинг молига қўшиб қўйдик.\nЭртаси куни райондан бир гуруҳ одам кеб, молни икки қайта текширувдан ўтказди. Мол тугал эди. Маҳмадалибой ҳам, келганлар ҳам ҳайрон.\nБиз ҳам: “Мол тугал эди, одамингиз қайта текширишдан эринди”, деб туравердик. Кўпдики амал бўлди. Райондан келган одамлар Маҳмадалибойди қаттиқ изза қилишди. Биздан эса узр сўрашди. Қайтишар экан, Маҳмадалибой ёнимга келиб, жилмайиб, секингина “…бой, одамди бопладингиз”, деди.\nШундан кейин кўп ўтмай, Маҳмадалибой у ердан ҳам ишдан кетиб, чўпон таёғини олди. Бирида давлатдинг, бирида элдинг молини боқиб журди. Бола-чақасини шунинг орқасидан одам қилди…\nКўп давраларда, тўй-маъракаларда дуч келдик. Маҳмадалибой ҳеч нарса бўмагандай, қадрдонлардай сўрашиб журди, оғринганини билдирмади. Бизга ҳам, бошқаларга ҳам бу ҳақда ҳеч нарса дегани жўқ. Бу гапди, мана, энди мен чиқараяппан.\nОрадан узоқ жиллар ўтгач, “ўша иш”ди эслатиб, узр сўраганимда: бўлар иш бўб ўтди, мен эсимдан чиқарганман. Сиз ҳам эсингиздан чиқаринг”, деган эди. Шундай, пеъли кенг одам эди, раҳматли…\nБобом ҳақида бундай гапларни эшитар эканман, кўксим ифтихор туйғуси билан тўлди. Жуда хурсанд бўлдим.\nОтам ҳам бир гапни кўп такрорлайди: “Ўғлим, бир умр мендан фарзандларимга исноди ном қолмасин, деб яшадим. Сизлар ҳам шунга амал қилинг!”.\nШундай, токи, биз сабаб келажакда авлодларимизнинг боши кўп олдида хам бўлмасин!\nТэгларбобо меҳмон Қашқадарё қишлоқ\nОлдинги Қадимги санъат сирлари\nКейинги Сизга ҳам илиндим


Афғон-тожик чегарасидаги ИШИДчилар Марказий Осиёга хавф солмоқда – россиялик эксперт - 29.05.2019, Sputnik Ўзбекистон\nҲарбий шарҳловчи, истеъфодаги полковник Виктор Литовкин жангарилардан Марказий Осиё мамлакатларини қандай ҳимоя қилиш кераклиги ҳақида фикрларини билдирди. 29.05.2019, Sputnik Ўзбекистон\nҲарбий шарҳловчи, истеъфодаги полковник Виктор Литовкин жангарилардан Марказий Осиё мамлакатларини қандай ҳимоя қилиш кераклиги ҳақида фикрларини билдирди.\n“Афғонистон билан Тожикистон чегарасида вазият жуда мураккаб: у ерда беш мингга яқин ишидчилар* тўпланди, бугун ёки эртага афғон чегараси ёрилиши мумкин, террорчилар оқими республика орқали Марказий Осиёга тарқалади. Шунинг учун Тожикистон ҳудудини ҳимоя қилиш – бу муҳим вазифа”, - деб таъкидлади Литовкин.\nМутахассис Тожикистонга замонавий жанговар техника – учувчисиз қурилмаларни етказиш зарурлигига алоҳида эътибор қаратди. Бу қурилмалар ёрдамида чегарани назорат қилиш, зарба бериш ва разведка олиб бориш вазифаларини бажариш мумкин.\nSputnik Тожикистон подкастида рус тилида тинглашингиз мумкин.


Nokia янги қурилмаларини кузда намойиш этади - Darakchi\nHI-TECH 14.08.2013, 22:55\nФинляндиянинг телефонлар ишлаб чиқарувчи Nokia компанияси 2013 йил охиригача планшет, “планшетофон” ва иккита SIM-картали Lumia қурилмасини тақдим этишни режалаштирмоқда.\nЯнги маҳсулотлар компаниянинг “йўл харитаси”га мувофиқ ҳар ойда пайдо бўлади. Сентябрь ойининг охирида Nokia янги планшетни чиқаришни режалаштирган. Ушбу қурилма Американинг AT&T оператори учун мўлжалланган. Ҳозирча планшетнинг халқаро бозорга чиқиш санаси номаълум. AT&T учун чиқариладиган Nokia планшети Windows бошқаруви остида ишлаши тахмин қилинмоқда, холос.\nНоябрь ойининг бошида эса компания истеъмолчиларни катта экранли смартфон, яъни планшет ва телефон гибриди билан хурсанд қилиш ниятида. Одатда “планшетфонлар”га экрани 5,5 дюймли ва ундан катта смартфонлар киради. Ҳозирча янги қурилма экранининг ўлчами номаълум.\nДекабрь ойида иккита SIM-картали Lumia смартфонининг моделлари тақдим этилади. Nokia мобил телефонлари линияси шундай функционалликка эга кўплаб моделларни ўз ичига олган, бироқ икки “симка”ли смартфонлар ҳали тақдим этилмаган эди.


Лэмпард "Челси"га нима етишмаётганини айтди\n7 август, 2017, 10:25\nЛондоннинг “Челси” клуби собиқ ярим ҳимоячиси Фрэнк Лэмпард “аристократлар” раҳбарияти ва жамоа бош мураббийи Антонио Контенинг олиб бораётган трансфер сиёсатини кескин танқид остига олди.\n“Менимча Конте Костанинг кетишидан ва Матичнинг МЮга ўтиб кетганидан ҳафотирга тушмаяпти. Албатта, бунгача бир нечта харидлар амалга оширилди, аммо Конте энди “Челси” билан бирга Чемпионлар лигасида иштирок этади.\nМатичнинг “Манчестер Юнайтед”га ўтиб кетганини кўриш бироз ачинарли. Чунки, айнан у ўтган мавсум Канте билан бирга жамоанинг асосий кучига айланган эди. Ишонаманки, Конте раҳбарият билан гаплашади ва ўзига янада кўпроқ футболчи кераклигини тушунтиради. Ҳозир “Челси”га марказий ярим ҳимоячи ва қанот футболчиси керак. Ўйлайманки “аристократлар” яна чемпионлик пойгасида иштирок этишади. Бироқ, улар яна чемпионликни қўлга киритишлари ҳақида гапиришга ҳали эрта”, - дейди Лэмпард Daily Mail нашрига берган интервьюсида.\nЭслатиб ўтамиз, “Челси” кеча Англия суперкубогида ҳамшаҳари “Арсенал”га имкониятни бой бериб қўйди.


Беларуслик мухолифатчи Светлана Тихановская 26 октябрдан Беларусда умуммиллий иш ташлаш бошланишини эълон қилди. Унинг айтишича, ҳокимият “Халқ ультиматуми куни”да одамларнинг талабини бажармади.\n“26 октябрда умуммиллий иш ташлаш бошланади. Беларуслар уларнинг сўзлари қонун эканлиги учун буни амалга оширишади. Бунда бизга бош тинч қуролимиз – бирдамлигимиз ёрдам беради”, – деб айтилган Тихановскаянинг баёнотида.\nТихановская иш ташлашларни қуйидаги шиор остида ўтказишни таклиф қилган: “Мен нафақат ўз ишимни тўхтатаман, мен қонунсизлик ва адолатсизликни тўхтатаман”.\nТихановская нафақат ишга чиқмасликка, балки йўлларни тўсишга, давлат дўконларида харидлар амалга оширмасликка, давлат хизматлари ва сервисларидан фойдаланмасликка чақирган.\nМухолифатчи 25 октябрда Беларусда ўтган норозилик намойишларида шовқин гранаталари қўлланганини таъкидлаб ўтган. Унинг фикрича, бу “тузум ҳақиқатни гапиришга, ўз сўзларига жавоб беришга ва одамлар талабини бажаришга тайёр эмас”лигидан дарак беради. “Демак, бу тузум беларусь халқига муносиб эмас. Демак, бу тузум ҳокимиятни йўқотади”, – деб қўшимча қилинган баёнотда.\nАввалроқ Тихановская Беларуснинг амалдаги раҳбариятига бир нечта талаб қўйганди. Уларга кўра, президент Александр Лукашенко истеъфога кетиши, барча сиёсий маҳкумлар озод қилиниши ва куч тузилмалари зўравонликлари тўхтатилиши керак.\nУшбу талабларни бажаришга 25 октябргача муҳлат берилган. Тихановская таъкидлаганидек, агар бу юз бермаса, 26 октябрдан оммавий иш ташлашлар ва йўлларнинг тўсилиши бошланади.\nБеларусь пойтахти Минск ва бошқа шаҳарларда 25 октябрда мамлакатда ўтган президент сайловлари натижаларига норози бўлганларнинг “Халқ ультиматуми куни” бўлиб ўтди. “Нехта Live” Telegram-канали ҳисоб-китобига кўра, кўчаларга 100 мингдан кўпроқ киши норозилик билдиргани чиққан. Куч тузилмалари уларга қарши махсус воситалар қўллаган, 100дан кўпроқ киши ушланган.